Polis Turki siasat akaun Twitter dakwa Erdogan meninggal

ANKARA, 28 Rabiulawal 1443H, Khamis – Polis Turki sedang menyiasat berpuluh-puluh pengguna media sosial kerana didakwa menyebarkan khabar angin bahawa Presiden Recep Tayyip Erdogan telah meninggal dunia, lapor media tempatan.

Polis berkata, mesej ‘manipulatif’ telah disiarkan di bawah tanda pagar Twitter #olmus, yang bermaksud ‘nampaknya telah mati’ dalam bahasa Turki, menurut satu kenyataan bertulis.

Seramai 30 orang yang disyaki menyiarkan pembohongan itu telah dirujuk kepada badan kehakiman untuk siasatan, kata kenyataan berkenaan.

Seorang penasihat kepada parti AKP pimpinan Erdogan iaitu Yasin Aktay menafikan laporan tersebut dengan berkata: “Berita itu tidak tepat.”

Selain itu, satu video telah dimuat naik ke Twitter untuk menamatkan khabar angin dengan menunjukkan Erdogan tiba di Ankara bersama isterinya dalam penerbangan dari Istanbul.

Awal minggu ini, Erdogan membatalkan rancangan untuk menghadiri persidangan iklim global di Glasgow kerana Britain gagal memenuhi tuntutan Turki mengenai pengaturan keselamatan – Agensi


Bakar al-Quran: Turkiye panggil Duta Denmark kali keenam

ANKARA, 9 Safar 1445H, Sabtu – Turkiye sekali lagi memanggil Duta Denmark di negara itu berhubung perlakuan keji individu yang membakar kitab suci, al-Quran di hadapan kedutaan Copenghagen, baru-baru ini.

Memetik sumber diplomat Turkiye sebagai berkata, wakil berkenaan dipanggil untuk kali keenam selepas melakukan tindakan sama iaitu membakar al-Quran.

“Wakil Denmak telah dipanggil ke kementerian kami sekali lagi kerana tindakan rakyat membakar al-Quran di hadapan kedutaan kami di Copenhagen dan beberapa kedutaan negara Islam yang lain,” kata sumber berkenaan yang enggan mendedahkan nama.

Terdahulu, kerajaan Denmark memaklumkan merancang untuk melarang pembakaran al-Quran selepas rentetan penghinaan terhadap kitab suci Islam di negara Scandinavia itu mencetuskan kemarahan negara Islam.

Malah, kerajaan akan membentangkan rang undang-undang terhadap penjenayah yang membakar al-Quran secara terbuka.

Sejak kebelakangan ini, kumpulan anti-Islam dan beberapa kumpulan Eropah Utara telah berulang kali melakukan perbuatan keji. – Agensi


Polis serbu kondo pusat panggilan judi dalam talian

KUALA LUMPUR, 9 Ramadan 1442H, Rabu – Taktik satu sindiket perjudian dalam talian yang menjadikan kondominium mewah di Jalan Tun Razak di sini sebagai pusat operasi panggilan aktiviti itu terbongkar apabila diserbu tengah malam tadi.

Dalam serbuan oleh Bahagian D7 Ibu Pejabat Polis Kuala Lumpur, seramai 11 individu berumur lingkungan 19 hingga 38 tahun termasuk seorang wanita warga China yang dipercayai penjaga premis berkenaan ditahan dalam serbuan kira-kira 12.30 tengah malam.

Ketua Jabatan Siasatan Jenayah (JSJ) Kuala Lumpur, SAC Saiful Annuar Yusoff berkata, pusat berkenaan didapati telah beroperasi kira-kira dua bulan lepas dan mengaut keuntungan sehingga RM20,000 sehari.

“Sindiket ini dipercayai mempromosi judi dalam talian kepada warganegara China di premis yang disewa pada harga RM10,000 sebulan,” katanya ketika dihubungi hari ini.

Dalam serbuan diketuai Timbalan Ketua JSJ (Risikan dan Operasi) Kuala Lumpur, ACP Nasri Mansor itu, polis turut merampas 17 komputer riba, 100 telefon bimbit dan peralatan yang digunakan untuk aktiviti perjudian tersebut.

Saiful Annuar berkata, setiap pekerja menerima upah sebanyak RM3,000 sebulan selain komisen untuk mendapatkan pelanggan.

Kes disiasat mengikut Seksyen 4(1) (c) dan Seksyen 4(1)(g) Akta Rumah Judi Terbuka 1953 serta Seksyen 6(1)(c) Akta Imigresen 1963. – Bernama


KKM cadang kajian klinikal Ivermectin ke atas kontak rapat

PUTRAJAYA, 2 Rabiulakhir 1443H, Ahad – Kementerian Kesihatan (KKM) dan Institut Penyelidikan Klinikal Kebangsaan (ICR) bercadang memulakan ujian klinikal bagi mengkaji keberkesanan Ivermectin sebagai prophylaxis ke atas kontak rapat pesakit COVID-19 bagi mencegah peserta dijangkiti wabak itu, seawal bulan hadapan.

Pengarah ICR Dr Kalairasu M. Periasamy berkata kajian yang diberi nama Randomised, Double Blind, Placebo Controlled Clinical Trial of Ivermectin For Post Exposure Prophylaxis For COVID-19 Infection Among Close Contacts (I-CPEP), menyasarkan seramai 300 peserta berusia 18 tahun ke atas yang merupakan kontak rapat ke atas pesakit COVID-19, di empat negeri terpilih membabitkan 10 fasiliti kesihatan di beberapa daerah di Kedah, Perak, Pulau Pinang dan Perlis.

“Para peserta akan diminta menjalani ujian calitan Real-Time Reverse Transcription-Polymerase Chain Reaction (RT-PCR) sebanyak dua kali iaitu sebelum kajian dilaksana dan pada hari kelapan kajian.

“Individu ini akan diperhatikan semasa mereka menjalani kuarantin sama seperti garis panduan dikeluarkan KKM untuk kuarantin kontak rapat. Mereka juga akan diberi Ivermectin pada hari pertama dan hari kedua sepanjang tempoh kuarantin,” katanya semasa Sesi Libat Urus Media Secara Maya: Kajian Keberkesanan Rawatan Ivermectin Dalam Penyakit COVID-19 Di Kalangan Pesakit Berisiko, hari ini.

Turut sama dalam sesi libat urus ini ialah Timbalan Ketua Pengarah Kesihatan (Penyelidikan dan Sokongan Teknikal) merangkap moderator untuk sesi berkenaan, Datuk Dr Hishamshah Mohd Ibrahim dan Ketua Penyelidik, Pakar Perubatan Penyakit Berjangkit Dr Steven Lim Chee Loon.

Dr Kalairasu bagaimanapun berkata pihaknya masih menunggu kelulusan dari Bahagian Regulatori Farmasi Negara (NPRA) untuk melaksanakan kajian klinikal ini.

“Kajian klinikal ini akan dihentikan selepas kami menerima jumlah sampel yang diperlukan iaitu seramai 300 orang,” katanya.

Sebelum ini, KKM telah membuat kajian keberkesanan rawatan Ivermectin kepada 500 pesakit COVID-19 berisiko tinggi dan hasil kajian merumuskan kaedah rawatan menggunakan Ivermectin tidak disyorkan untuk dimasukkan ke dalam garis panduan rawatan COVID-19 sedia ada kerana ia tidak mengurangkan risiko jangkitan tahap teruk. – Bernama


28 kali ditangkap rejim Israel, wanita Palestin bersumpah pertahan al-Aqsa

BAITULMAQDIS, 11 Syawal 1442H, Ahad – Seorang guru wanita Palestin berikrar tetap melindungi Masjid Al-Aqsa daripada serangan negara haram Israel, meskipun akan mengancam nyawanya atau sehingga wilayah tanah air yang dijajah dibebaskan.

Hatice Huveys, 44, memberitahu, beliau dan keluarganya mengalami penderitaan akibat gangguan rejim pengganas Israel ketika bertugas menjaga masjid.

Beliau menceritakan telah ditahan oleh rejim pengganas Israel sebanyak 28 kali sejak tahun 2014.

Lebih teruk, katanya, rejim pengganas Israel turut bertindak menanggalkan tudung dan jaketnya ketika ditahan di penjara Israel kira-kira empat tahun lalu.

Hatice dijatuhi hukuman penjara selama 23 hari pada 2017 atas tuduhan memprotes kemasukan penduduk haram Yahudi di Masjid Al-Aqsa.

Ketegangan terbaharu bermula di Baitulmaqdis Timur yang diduduki pada bulan Ramadan lalu akibat serangan rejim pengganas Israel di perkarangan Masjid Al-Aqsa dan kawasan penempatan di Sheikh Jarrah.

Rejim pengganas Israel telah melakukan serangan udara di Semenanjung Gaza sejak 10 Mei lalu, meninggalkan kemusnahan besar di seluruh pantai wilayah terbabit.

Sekurang-kurangnya 279 orang Palestin terbunuh termasuk 69 kanak-kanak dan 40 wanita manakala 1,910 yang lain cedera dalam serangan Israel di Semenanjung Gaza, menurut Kementerian Kesihatan Palestin. -Agensi


KWSP dijangka umum dividen sekitar 5.2-6.0 peratus

KUALA LUMPUR, 13 Rejab 1443H, Rabu – Beberapa ahli ekonomi menjangkakan Kumpulan Wang Simpanan Pekerja (KWSP) akan mengumumkan dividen lebih menarik bagi 2021 iaitu sekitar 5.2 peratus hingga 6.0 peratus, didorong oleh peningkatan pendapatan pelaburan kasar dana tersebut selain prestasi pasaran modal yang positif.

Ketua Ahli Ekonomi Bank Islam Malaysia Bhd Mohd Afzanizam Abdul Rashid berkata jumlah pendapatan pelaburan kasar KWSP bagi tempoh sembilan bulan pertama 2021, meningkat sebanyak 7.7 peratus tahun ke tahun kepada RM48.02 bilion berbanding tempoh sama pada 2020.

“Atas alasan itu, ada kemungkinan kadar dividen akan datang ini jauh lebih baik berbanding 2020. Saya berpendapat, angka tersebut mungkin sekurang-kurangnya menyamai paras 2020 atau jauh lebih tinggi,” katanya kepada Bernama.

Sehubungan itu, beliau mengunjurkan kadar dividen bagi 2021 itu dalam jajaran 5.20 peratus hingga 5.40 peratus.

Pada 2020, dana persaraan itu mengumumkan kadar dividen sebanyak 5.2 peratus yang membabitkan agihan sebanyak RM42.88 bilion bagi Simpanan Konvensional dan 4.9 peratus bagi Simpanan Syariah yang berjumlah RM4.76 bilion.

Menurut Mohd Afzanizam, terdapat peluang bagi kadar dividen lebih baik sekiranya pendapatan korporat KWSP bagi tempoh suku keempat mencatat kenaikan.

Malah, KWSP juga dilihat mempelbagaikan portfolionya ke pasaran luar negara dengan pendapatan daripada ekuiti asing pula memberi sumbangan besar kepada jumlah pendapatan yang diperolehnya.

“Oleh itu, strategi pempelbagaian portfolio KWSP terbukti membuahkan hasil dan ini boleh disalurkan dalam bentuk pemberian kadar dividen lebih mampan di masa depan,” katanya.

Mengulas pengeluaran khas di bawah skim i-Sinar, i-Lestari dan i-Citra dana persaraan itu, beliau berkata pengeluaran tersebut berkemungkinan besar tidak memberi impak ketara terhadap prestasi dividen tersebut.

Mohd Afzanizam juga percaya pada masa sama, ekonomi negara berjaya mencatat pertumbuhan pada kadar positif pada 2021 dan kadar pengangguran semakin susut kepada 4.2 peratus pada Disember 2021 daripada paras tinggi sehingga 5.3 peratus dalam pertengahan 2020.

Sehubungan itu, katanya, caruman baharu ahli KWSP berserta pelaburan aset yang matang dapat menampan aliran pengeluaran tersebut.

Sementara itu, Profesor Ekonomi di i-CATS University College Kuching, Datuk Shazali Abu Mansor pula menjangkakan KWSP mengumumkan kadar dividen dalam lingkungan 5.5 peratus hingga 6.0 peratus bagi tahun lepas susulan prestasi pelaburan kasar yang lebih baik.

“Dividen sepatutnya meningkat seiring dengan (prestasi) pendapatan. Oleh itu, bagi 2021, kadar berkenaan seharusnya melebihi 5.2 peratus. Jika kurang daripada itu, ianya dilihat sebagai tidak seimbang,” katanya.

Ketua Ahli Ekonomi dan Penyelidik Ambank Group Anthony Dass berkata biarpun terdapat beberapa cabaran di peringkat domestik, prestasi keseluruhan pasaran modal tempatan adalah menggalakkan dan ini mungkin membawa kepada pembayaran dividen sekitar 5.45 peratus hingga 6.0 peratus.

“Dalam keadaan ekonomi yang mulai pulih, semakin ramai yang mendapat pekerjaan dan turut mewujudkan peluang pekerjaan daripada perniagaan baharu. Ini sekali gus dapat membantu dari segi penambahan semula simpanan KWSP.

“Bagaimanapun, untuk membolehkan paras simpanan itu mencecah sepertimana paras 2019, ia akan turut bergantung kepada jumlah caruman masa depan yang dimasukkan ke dalam KWSP.

“Selain itu, pada masa sama, aspek liputan dan jaminan perlindungan sosial terutama melibatkan kalangan yang bekerja sendiri dan mereka dalam sektor tidak formal juga perlu dipertingkat,” katanya.

Dalam pada itu, menyentuh prospek bagi 2022, Mohd Afzanizam berkata sebarang senario yang menyaksikan kenaikan kadar faedah akan membantu dari segi peningkatan pendapatan tetap KWSP dan instrumen pasaran wang.

Menurutnya, ini berikutan terbitan bon-bon baharu akan berasaskan pada kadar lebih tinggi dan menerusi peningkatan kadar kupon.

“Kemungkinan besar peruntukan aset strategik (SAA) KWSP akan dapat menjadi panduan bagi dana persaraan itu mengharungi masa-masa mencabar,” katanya. – Bernama


Sabah mohon PKPB seluruh negeri dilanjutkan

KOTA KINABALU, 6 Rabiulawal 1442H, Jumaat – Kerajaan negeri Sabah telah memohon kepada Majlis Keselamatan Negara (MKN) agar Perintah Kawalan Bersyarat (PKPB) di seluruh negeri itu yang dijadualkan tamat Isnin ini, dilanjutkan.

Bercakap pada sidang media di sini malam ini, Menteri Kerajaan Tempatan dan Perumahan negeri, Datuk Masidi Manjun berkata, kerajaan negeri berpandangan pelanjutan itu penting memandangkan kes COVID-19 di Sabah masih tinggi.

Ketua Pengarah Kesihatan, Tan Sri Dr Noor Hisham Abdullah hari ini dilaporkan berkata, Sabah kekal mencatat kes tertinggi COVID-19 iaitu 528 kes daripada keseluruhan 710 kes di seluruh negara.

Pada 12 Oktober lepas, Menteri Kanan (Kluster Keselamatan), Datuk Seri Ismail Sabri Yaakob mengumumkan seluruh Sabah dikenakan PKPB bermula 13 hingga 26 Oktober.

Sementara itu, Masidi yang juga Menteri Kewangan II Sabah berkata, setakat ini terdapat 12,720 ujian COVID-19 yang keputusannya masih belum diterima.

Dalam pada itu, beliau berkata, kerajaan negeri telah menyalurkan sejumlah RM26.7 juta untuk pemberian bantuan bakul makanan kepada penduduk yang berkenaan.

“Bantuan bakul makanan diberikan kepada penduduk di kawasan yang dikenakan Perintah Kawalan Pergerakan Diperketatkan dan dikenakan perintah kuarantin kendiri. Hingga 2 petang tadi, sebanyak 72,823 bakul makanan telah diagihkan,” katanya. – Bernama


Belasah pekerja kerana puasa: 4 individu direman hari ini

KLANG, 3 Ramadan 1442H, Khamis – Polis menahan empat individu disyaki terbabit dengan kejadian memukul dua pekerja Islam kerana berpuasa.

Ketua Polis Daerah Klang Selatan, Asisten Komisioner Shamsul Amar Ramli berkata, pihaknya menerima satu laporan berhubung kejadian berkenaan yang tular di media sosial.

Katanya, kes disiasat mengikut seksyen 324 Kanun Keseksaan, 506 Kanun Keseksaan dan 298 Kanun Keseksaan.

“Semua suspek akan direman di Mahkamah Klang hari ini,” katanya seperti dilapor media tempatan.

Beliau berkata, kedua-dua mangsa telah dipukul dengan menggunakan sebatang rotan oleh majikannya dan seorang lagi pekerja.

Katanya, majikan turut mengambil pistol yang berada di pinggang seorang daripada dua mangsa sebelum mengacukan ke arahnya dan mengeluarkan ugutan yang menghina agama.

“Bagaimanapun, Polis Klang Selatan ingin menegaskan bahawa kes ini tidak membabitkan sebarang isu perkauman.

“Masyarakat atau mana-mana individu dinasihatkan agar tidak menyalahgunakan media sosial dengan berkongsi sebarang provokasi yang boleh menyentuh sensitiviti perkauman sehingga menjejaskan keharmonian kaum.

“Tindakan tegas akan diambil terhadap mana-mana individu yang bertindak di luar batasan undang- undang,” katanya.


Gempa bumi lemah di Laut Sulawesi, mungkin dirasai di Tawau

KUALA LUMPUR, 16 Jamadilakhir 1442H, Jumaat – Gempa bumi lemah berukuran 3.5 pada skala Richter dikesan berlaku di Laut Sulawesi pada 1.42 pagi tadi.

Jabatan Meteorologi Malaysia (MetMalaysia) dalam kenyataan memaklumkan gegaran gempa bumi lemah itu mungkin dirasai di sekitar Tawau, Sabah.

Pusat gempa bumi itu terletak 197 kilometer selatan Semporna, Sabah dan pada kedalaman 141 kilometer.

MetMalaysia akan terus memantau keadaan ini, menurut kenyataan itu. – Bernama


Isyarat pertama MEASAT-3d berjaya diterima

KUALA LUMPUR, 23 Zulkaedah 1443H, Khamis – Tepat 6.41 pagi waktu Malaysia, isyarat telemetri pertama daripada MEASAT-3d diterima, sekali gus menandakan pelancaran satelit itu berjaya sepenuhnya.

Detik bersejarah itu diumumkan di Dewan Merdeka, Aras 4, Pusat Dagangan Dunia (WTC) di sini yang menjadi venue siaran langsung pelancaran satelit MEASAT-3d dari Pusat Angkasa Lepas Eropah Kourou, French Guiana, Amerika Selatan pada 5.50 pagi waktu Malaysia (6.50 petang waktu tempatan 22 Jun).

Proses pemisahan pertama dari roket pelancar Ariane-5 berlaku pada 6.19 pagi waktu Malaysia dan pemisahan kedua pada 6.34 pagi sebelum isyarat pertama diterima oleh bumi tujuh minit kemudian.

Pelancaran satelit MEASAT-3d mengalami kelewatan 47 minit daripada jadual asal pada 5.03 pagi waktu Malaysia.

Perdana Menteri, Datuk Seri Ismail Sabri Yaakob bersama hampir 600 jemputan menyaksikan pelancaran satelit paling canggih itu di Dewan Merdeka.

Hadir sama Menteri Komunikasi dan Multimedia, Tan Sri Annuar Musa dan timbalannya Datuk Zahidi Zainal Abidin serta beberapa menteri kabinet.

Satelit kelapan yang dianggar melibatkan kos RM1.2 bilion dengan jangka hayat 18 tahun itu dijangka mampu merapatkan jurang ketersambungan digital dan membentuk masa depan ketersambungan yang lebih baik untuk rakyat Malaysia, selaras inisiatif kerajaan melalui pelan Jalinan Digital Negara (JENDELA).-  Bernama


Mahkamah benar permohonan Hadi Awang batal saman berhubung kenyataan menghasut

KUALA LUMPUR, 25 Ramadan 1442H, Jumaat – Presiden PAS, Datuk Seri Abdul Hadi Awang hari ini berjaya membatalkan saman pemula yang difailkan dua rakyat Sabah berhubung kenyataan beliau yang didakwa menghasut penganut Kristian dan disiarkan akhbar Harakah, lima tahun lalu.

Hakim Mahkamah Tinggi Datuk Akhtar Tahir dalam penghakimannya membenarkan permohonan Abdul Hadi untuk membatalkan saman yang difailkan oleh Maklin Masiau dan Lawrence Jomiji Kinsil @ Maximilhian selaku plaintif pertama dan kedua dan berkata bahawa saman itu tidak mempunyai locus standi, remeh dan penyalahgunaan proses mahkamah.

“Ketika saya meneliti keseluruhan saman itu, sebenarnya jika ada pihak yang hendak dipersalahkan kerana kecenderungan menghasut adalah plaintif sendiri. Mereka (plaintif) telah membangkitkan semula perkara yang berlaku pada 2016 dan menjadikan ia sebagai isu baharu.

“Oleh demkian, saya membenarkan permohonan defendan (Abdul Hadi) untuk membatalkan saman pemula itu kerana ia remeh dan menyalahgunakan proses mahkamah,” kata hakim.

Hakim juga memerintahkan setiap plaintif membayar kos tindakan RM50,000 kepada defendan.

Menjelaskan mengenai kos tersebut, Hakim Akhtar berkata sebagaimana beliau nyatakan, ini bukannya kes litigasi kepentingan awam, maka pihak terlibat tidak dapat menafikan perkara itu.

“Ini adalah kes remeh yang boleh membebankan sistem keadilan dengan proses litigasi yang tidak perlu.

“(Ungkapan) ‘see you in court’ (jumpa anda di mahkamah) kini telah menjadi ikutan (fesyen). Kita tidak boleh membiarkannya membawa kepada tindakan remeh, maka dengan itu saya akan mengenakan kos sebanyak RM50,000 terhadap setiap plaintif yang akan dibayar kepada defendan,” kata hakim.

Menjelas lanjut, hakim Akhtar berkata dalam kes ini, salinan artikel Harakah juga tidak dikemukakan di mahkamah.

“Mahkamah telah dipandu kepada artikel dalam penerbitan lain yang ditulis semula dan didapati penuh bahaya kerana kita tidak tahu mengenai kandungan asal yang diperkatakan dalam artikel sebenar.

“Penghasilan semula artikel dalam bahasa Inggeris ini tidak jelas untuk menunjukkan bahawa artikel asal dalam akhbar Harakah sama ada ia ditulis dalam bahasa Inggeris atau bahasa lain,” kata hakim.

Seterusnya, hakim menjelaskan bahawa tiada sebarang pernyataan yang didakwa dibuat oleh defendan merujuk kepada plaintif.

“Sebaliknya, ia merujuk kepada mubaligh Kristian. Plaintif tidak mewakilkan diri mereka sebagai mubaligh Kristian dalam saman ini,” katanya.

Hakim juga menegaskan bahawa plaintif juga gagal menunjukkan bahawa saman itu difailkan demi kepentingan awam.

“Sesuatu saman itu tidak secara automatik menjadi kepentingan umum hanya kerana melibatkan tokoh masyarakat. Kata-kata yang kononnya dibuat empat tahun lalu, tidak dapat dibuktikan kenapa dan bagaimana ia boleh menjadi kepentingan umum sekarang, ” katanya.

Plaintif diwakili oleh peguam, R.Kengadharan dan Marcus Lee Min Lun sementara peguam, Yusfarizal Yussoff dan Adam Luqman Amdan mewakili Abdul Hadi.

Plaintif mengemukakan saman itu terhadap Abdul Hadi pada 9 Disember 2020, untuk meminta suatu pengisytiharan bahawa defendan tidak layak untuk memegang sebarang jawatan dalam kerajaan, termasuk jawatan yang setara dengan jawatan menteri, susulan kenyataan berbaur hasutan beliau terhadap penganut Kristian dan Mubaligh Kristian di Harakah, pada 18 Januari 2016. – Bernama


KPM cadang murid kelas peperiksaan dibenar kembali ke sekolah awal

KUALA LUMPUR, 11 Zulkaedah 1442H, Selasa – Kementerian Pendidikan Malaysia (KPM) telah mencadangkan kepada Majlis Keselamatan Negara (MKN) supaya murid-murid kelas peperiksaan dibenarkan kembali ke sekolah lebih awal daripada Fasa Ketiga Pelan Pemulihan Negara.

Menteri Kanan Pendidikan Datuk Dr Radzi Jidin berkata bagi menyokong permohonan itu, KPM juga memohon kepada Jawatankuasa Khas Jaminan Akses Bekalan Vaksin COVID-19 (JKJAV) supaya pemberian vaksin kepada guru dan murid kategori itu dapat dipercepatkan.

“Namun ini semua tertakluk kepada keputusan MKN bila anak-anak kelas peperiksaan ini dapat kembali ke sekolah secara bersemuka. Urusan vaksinasi pula di bawah JKJAV, maka segala proses itu akan dilaksanakan oleh mereka.

Dalam konteks pendidikan, kita akan bincang bagaimana kita boleh laksanakan (vaksinasi) di sekolah atau sebagainya dan ini memerlukan penelitian yang lebih mendalam,” katanya dalam Wawancara Pelan Pemulihan Negara secara dalam talian, hari ini.

Menurut beliau, setakat ini 36 peratus atau 148,580 guru telah menerima sekurang-kurangnya satu dos vaksin.

Ditanya jika guru-guru dan pelajar selain kelas peperiksaan juga akan diberikan keutamaan dalam pemberian vaksin, Radzi berkata KPM membuat cadangan kepada JKJAV berdasarkan keutamaan atas faktor bekalan vaksin yang terhad.

“Kalau boleh kita mahu semuanya divaksin namun dilihat dari sudut priority (keutamaan) disebabkan bekalan yang terhad dan sebab itu kita mohon supaya murid dan guru Sijil Pelajaran Malaysia (SPM) dan Sijil Tinggi Persekolahan Malaysia (STPM) didahulukan,” katanya.

Berdasarkan Pelan Pemulihan Negara diumumkan Perdana Menteri Tan Sri Muhyiddin Yassin baru-baru ini, sektor pendidikan akan dibenarkan beroperasi secara berperingkat bermula fasa ketiga apabila negara berjaya memenuhi tiga nilai ambang yang dijangka dapat dicapai paling awal pada akhir Ogos.

Nilai ambang tersebut adalah purata kes harian menurun ke paras bawah 2,000 kes, sistem kesihatan awam berada pada tahap selesa dengan penurunan kadar penggunaan katil di Unit Rawatan Rapi (ICU) ke paras mencukupi dan 40 peratus populasi negara ini telah menerima dua dos suntikan vaksin.

Sementara itu, Radzi menjelaskan keputusan terdahulu dibuat KPM termasuk membatalkan Pentaksiran Tingkatan 3 (PT3) tahun ini tidak akan berubah meskipun jika mereka yang terlibat telah menerima vaksin nanti.

Mengenai pengambilan khas 18,702 pendidik bagi menyelesaikan isu kekurangan guru di sesetengah negeri, Radzi menegaskan bahawa calon yang mempunyai latar belakang pendidikan akan diberi keutamaan sebelum ia dibuka kepada graduan lain.

Namun sekiranya calon kelulusan lain yang tidak mempunyai latar belakang ikhtisas pendidikan dipilih, mereka akan diberikan latihan secukupnya bagi memastikan bakal guru itu dapat menjalankan sesi pembelajaran dan pengajaran dengan baik.

“Kita amat menitikberatkan kualiti guru-guru di sekolah jadi ini bukan pengambilan sembarangan sebaliknya satu proses tersusun dan teliti untuk kita lihat. Sekiranya guru untuk subjek tertentu tidak dapat diisi oleh graduan ikhtisas pendidikan, kita akan pastikan calon yang dipilih itu mendapat latihan secukupnya.

Beri keyakinan kepada kami kerana kami cuba menyelesaikan isu yang telah berlarutan lama dan pendekatan yang kami ambil ini tidak akan menjejaskan kualiti guru yang bakal mengajar di sekolah kelak,” katanya.

Dalam pada itu, Radzi berkata KPM juga sedang berusaha menyelesaikan isu perpindahan guru “duka lara” dan meminta semua pihak memberi sedikit masa untuk kementerian menyusun pendekatan yang lebih menyeluruh.

Guru “duka lara” biasanya merujuk sebagai guru-guru yang terpisah jauh antara suami dengan isteri seperti seorang di Semenanjung manakala seorang lagi di Sabah atau Sarawak, atau dalam kes tertentu anak dengan ibu bapa. – Bernama


Sukar mana-mana MP dapat majoriti, senario sama mungkin berulang

BANGI, 7 Muharram 1443H, Isnin – Apa terjadi hari ini adalah kemuncak daripada segala kekusutan yang ada dan rakyat melihat ia akan berterusan kecuali satu penyelesaian tuntas dilakukan.

Ahli Majlis Tertinggi Ikatan Muslimin Malaysia (ISMA), Haji Aminuddin Yahaya berkata, kebarangkalian mana-mana Ahli Parlimen mendapat sokongan majoriti adalah sukar.

Bahkan, katanya, jika pun ada Ahli Parlimen mendapat sokongan majoriti, ia adalah majoriti yang sangat tipis.

Keadaan itu hanya menjadikan senario yang berlaku sebelum ini berulang kembali dan rakyat akan terus ditimpa kesusahan, jelas Aminuddin.

“Bagi menghadapi kemelut politik sebegini maka tindakan yang paling wajar adalah untuk menyerahkan kembali mandat memilih pemimpin negara kepada rakyat melalui pilihan raya umum.

“Namun dengan keadaan pandemik yang melanda negara sekarang, pilihan ini adalah tidak sesuai.

“Sehubungan dengan itu maka negara tidak ada pilihan lain melainkan menyerahkan kepada kuasa budi bicara ke bawah Duli Yang Maha Mulia Yang di-Pertuan Agong,” katanya dalam satu kenyataan, hari ini.

Mengulas lanjut, beliau berkata, dalam keadaan politik tidak menentu dengan tidak ada mana-mana pihak mendapat sokongan majoriti, maka Yang di-Pertuan Agong (YDPA) boleh mengisytiharkan Darurat Politik selaras dengan perkara 150(1) Perlembagaan Persekutuan.

Dengan itu juga, katanya, satu jawatankuasa bebas tanpa terikat dengan mana-mana parti, boleh dilantik untuk menguruskan negara sehingga pilihan raya umum diadakan.

“Jika pun yang dilantik nanti diketuai oleh seorang ahli politik ianya mestilah tidak mewakili mana-mana parti dan keanggotaan jawatankuasa tersebut mesti di kalangan profesional dan yang berkelayakan.

“Jawatankuasa ini mesti fokus kepada menyelesaikan masalah rakyat terutama isu kesihatan dan ekonomi.

“Ini akan memberikan ruang untuk semua pihak bertenang termasuk ahli-ahli politik dan dapat memulihkan kembali keyakinan rakyat kepada pentadbiran negara,” katanya.

Sementara itu, Aminuddin menyeru agar rakyat bertenang dan menjalani kehidupan seperti biasa sehinggalah perkara ini diputuskan oleh YDPA.

“Jaga kesihatan dan sama-sama berdoa agar Allah SWT memberikan keputusan yang terbaik untuk agama, bangsa dan negara,” katanya.


PBB lulus resolusi desak akses saksama terhadap vaksin COVID-19

NEW YORK, 15 Rejab 1442H, Sabtu – Majlis Keselamatan Pertubuhan Bangsa-Bangsa Bersatu (PBB) sebulat suara meluluskan resolusi yang meminta peningkatan akses kepada vaksin COVID-19 di negara-negara miskin atau dilanda konflik, kata diplomat.

Ini adalah resolusi kedua mengenai pandemik yang disahkan oleh majlis tersebut sejak setahun lalu.

Dalam isyarat yang jarang berlaku itu, ia ditaja bersama oleh semua 15 anggota majlis, kata diplomat.

“Kita semua menghadapi ancaman, pandemik yang sama dan kerjasama antarabangsa serta tindakan multilateral diperlukan.

“Resolusi ini boleh menjadi langkah ke arah yang baik,” katanya yang enggan mendedahkan nama.

Resolusi baharu yang diluluskan semalam menegaskan, ‘keperluan mendesak untuk solidariti, keadilan dan keberkesanan’ dalam memerangi pandemik di negara-negara dengan akses terhad kepada vaksin.

Selain itu, resolusi juga ‘menggesa pengukuhan pendekatan nasional dan multilateral serta kerjasama antarabangsa’ bagi memudahkan akses yang adil dan berpatutan kepada vaksin COVID-19 dalam situasi konflik bersenjata, situasi pascakonflik dan keadaan darurat kemanusiaan yang kompleks.

PBB berkata, kira-kira 160 juta orang hidup dalam keadaan seperti itu.

Draf baharu itu turut mendesak Setiausaha Agung PBB, Antonio Guterres kerap melakukan penilaian terhadap halangan untuk akses vaksin.

Ia juga meminta negara-negara anggota untuk mengambil langkah mencegah spekulasi dan penimbunan vaksin bagi memastikan akses ke inokulasi, terutama di zon konflik. – Agensi


UNSC bincang isu ketegangan memuncak di Baitulmaqdis

GENEVA, 17 Ramadan 1443H, Selasa – Majlis Keselamatan Pertubuhan Bangsa-Bangsa Bersatu (UNSC) akan bersidang minggu ini untuk membincangkan isu ketegangan yang memuncak di Baitulmaqdis, kata sumber diplomatik pada Isnin.

Difahamkan, mesyuarat tertutup pada Selasa itu diadakan atas permintaan China, Perancis, Ireland, Norway, Emiriah Arab Bersatu (UAE) dan Amerika Syarikat (AS).

Ketegangan memuncak di seluruh wilayah Palestin sejak awal April di tengah-tengah kempen penangkapan berulang negara pengganas Israel di Tebing Barat.

Pada Jumaat lalu, ratusan rakyat Palestin cedera dalam pertempuran dengan tentera rejim Zionis di perkarangan Masjid al-Aqsa di Baitulmaqdis.

Pencerobohan peneroka Yahudi setiap hari ke tapak itu untuk meraikan perayaan Paskah selama seminggu telah memburukkan lagi keadaan.

Masjid al-Aqsa adalah tapak ketiga paling suci di dunia bagi umat Islam.

Orang Yahudi memanggil kawasan itu sebagai ‘gunung kuil’, dan mendakwa kononnya ia adalah tapak dua kuil Yahudi pada zaman dulu. – Agensi


Sistem perkhidmatan KWSP pulih, data ahli tidak terjejas

KUALA LUMPUR, 21 Jamadilawal 1444H, Jumaat – Kumpulan Wang Simpanan Pekerja (KWSP) telah memulihkan sistemnya kepada perkhidmatan penuh selepas mengalami gangguan sementara pada semua salurannya termasuk aplikasi i-Akaun KWSP.

Dana persaraan itu dalam satu kenyataan, hari ini berkata, pembayaran bulan caruman semasa majikan (gaji bulan November) dilanjutkan sehingga 30 Disember, 2022.

“Tiada caj lewat bayaran akan dikenakan bagi caruman gaji November yang dibayar kepada KWSP semasa tempoh lanjutan tersebut,” katanya.

KWSP juga memberi jaminan bahawa tiada data ahli, simpanan dan maklumat lain telah terjejas atau dikompromi semasa tempoh gangguan.

KWSP memohon maaf di atas kesulitan yang berlaku.


Turkiye yakin koridor bijirin mampu jadi jalan keamanan Russia-Ukraine

ANKARA,18 Rabiulakhir 1444H, Ahad – Presiden Turkiye, Recep Tayyip Erdogan merancang untuk menghubungi rakan sejawatnya di Ukraine, Presiden Volodymyr Zelensky bagi membincangkan pendiriannya dalam rundingan dengan Russia.

Turkiye kini yakin untuk menjadikan koridor bijirin sebagai jalan menuju ke arah keamanan antara kedua negara.

Bagaimanapun, tegas Erdogan, pendirian Presiden Russia, Vladimir Putin sahaja tidak mencukupi, justeru beliau berhasrat untuk membincangkan perkara berkenaan dengan Zelenskyy.

Katanya, perbincangan itu akan membolehkan kedua-dua negara memahami sama ada usaha pengantaraan Turkiye ini akan membawa keamanan kepada dua-dua negara.

“Sekarang ini adalah masa yang penting untuk kita memelihara keberkesanan ‘koridor bijirin’ dan bekalan baja.

“Matlamat Presiden Putin adalah memberi keutamaan kepada negara Afrika seperti di Mali, Somalia atau Sudan dan mahu menawarkan penghantaran berkenaan secara percuma,” kata Erdogan.

Erdogan menjangkakan perjanjian berkenaan akan tamat pada 19 November ini.

“Bagi pendapat saya, ancaman sekatan sementara ke atas perjanjian adalah tindakan yang salah. Semasa rundingan dahulu, kami menyatakan bahawa lebih lama perjanjian itu dilakukan adalah lebih baik.

“Sementara itu, adalah penting untuk menentukan rangka kerja isu ini, iaitu seperti yang dikatakan oleh Putin untuk menangani negara-negara Afrika, yang paling memerlukan makanan.

“Ia akan menjadi pendekatan yang tidak adil jika produk pertanian dihantar ke Eropah tetapi Afrika diabaikan,” katanya.

Malah, Erdogan juga menyatakan bekalan produk pertanian ke negara Eropah memberi kesan negatif terhadap penduduk Kremlin.

Russia pada 29 Oktober lalu mengumumkan penggantungan dalam penyertaan perjanjian bijirin berikutan kejadian letupan di Sevastopol sebagai alasan dengan keputusan penggantungan berkenaan. – Agensi


Tak perlu ikut telunjuk Barat mansuh hukuman mati

Oleh Ainul Illia Meor Suzurudin

BANGI, 16 Zulkaedah 1443H, Khamis – Tekanan memansuhkan hukuman mati telah berlaku sekian lama terutamanya dari negara Barat, pertubuhan bukan kerajaan (NGO) berhaluan kiri atau liberal.

Peguam Lukman Sheriff Alias berkata, apabila ada pertemuan dengan duta, perkara memansuhkan hukuman mati adalah antara isu-isu yang dibangkitkan.

“Isunya mengenai sama ada kita (Malaysia) mampu memansuhkan hukuman mati ataupun tidak. Ini berlaku sebelum 2018.

“Selepas 2018, satu jawatankuasa telah dibentuk untuk mengkaji semula hukuman mati dan pada masa itu, saya dan rakan-rakan tidak setuju langsung untuk memansuhkan hukuman mati.

“Sebab pada saya, perkara sebegini patut diajukan kepada rakyat,” katanya dalam rancangan Dimensi yang disiarkan TV Pertiwi, malam ini.

Lukman berkata, sebenarnya mana-mana hukuman di sesebuah negara itu mencerminkan nilai budaya masyarakat setempat.

“… dan apabila ingin diubah sebegitu rupa patutnya dapatkan pandangan rakyat untuk tahu mereka setuju atau tidak. Tapi disebabkan tekanan, satu jawatankuasa telah terbentuk.

“Mengikut tinjauan, masih ramai rakyat mahu hukuman mati. Di situ lah punca di mana jawatankuasa itu terbentuk. Dan bagaimana sekarang ini dikhabarkan bahawa mereka telah meneliti balik kajian jawatankuasa tersebut,” katanya.

Mengulas lanjut, Lukman berkata, jika melihat sejarah penghapusan hukuman mati, ketika ini hampir semua negara Barat bersetuju dengannya.

Sementara di Amerika Syarikat (AS) pula, katanya berlaku perdebatan sengit di kalangan rakyatnya.

“Berlaku pertembungan nilai, satu nilai yang dibawa oleh liberal, ateis dan parti demokratik. Satu lagi yang mempertahankan hukuman mati adalah dari kumpulan konservatif, beragama, republikan. Terdapat perpecahan besar.

“Mengikut tinjauan, majoriti masih mahukan hukuman mati. 80 peratus rakyat di sana bersetuju mahukan hukuman mati,” katanya.

Dalam pada itu, Lukman menegaskan, ada hak asasi yang boleh dipersetujui dan ada juga yang tidak perlu diikuti.

“Apa yang berlaku sekarang seolah-olah kita kena akur. Sedangkan negara mereka tandatangan 5 hingga 6 sahaja hak asasi dalam konvensyen. Jangan terpengaruh sangat.

“Apa yang perlu kita buat, kita kena pertahankan hak asasi dan selalu pertingkatkan ia, tetapi tidak perlu ubah ikut acuan Barat. Kita ada nilai budaya sendiri yang kita perlu iktiraf,” katanya.

Beliau berkata, apa yang berlaku ketika ini adalah kebanyakannya yang dahulu bukan hak asasi diuar-uarkan pula sebagai hak yang perlu diperjuangkan.

“Itu kena hati-hati. Kita kena paham supaya tidak terperangkap. Sama ada sesuai ke tidak dengan masyarakat itu masyarakat tentukan.

“Banyak kesalahan kita boleh tengok balik ada 11 kesalahan yang terlibat di bawah pemansuhan hukuman mati mandatori. Henious crime, apakah nilai masyarakat hukuman yang setimpal dengan masyarakat yang sesuai dengan kesalahan tersebut. Itu perlu dinilai,” katanya.

Sebelum ini, Menteri di Jabatan Perdana Menteri (Parlimen dan Undang-undang), Datuk Seri Dr Wan Junaidi Tuanku Jaafar memaklumkan, kerajaan bersetuju memansuhkan hukuman mati mandatori di negara ini dengan hukuman gantian tertakluk kepada budi bicara mahkamah.

Keputusan berkenaan dicapai susulan pembentangan Laporan Kajian Hukuman Gantian Terhadap Hukuman Mati Mandatori pada mesyuarat Jemaah Menteri pada 8 Jun lepas.

Pautan Dimensi;


COVID-19: China makin perketat sekatan menjelang kongres Parti Komunis

BEIJING, 2 Safar 1444H, Selasa – Beberapa bandar besar China meningkatkan sekatan COVID-19 pada Selasa, apabila pihak berkuasa menggandakan usaha untuk membendung penularan wabak menjelang mesyuarat Parti Komunis tahun ini.

Hampir empat juta penduduk di wilayah Hebei berdekatan Beijing diarah berada di rumah sehingga akhir minggu ketika pihak berkuasa giat mengekang COVID-19.

Lebih daripada 13 juta penduduk di bandar pelabuhan jiran Tianjin diwajibkan menjalani ujian saringan besar-besaran mulai 6 pagi waktu tempatan, selepas 51 kes ringan dilaporkan.

Sementara di Longhua, daerah Shenzhen – dengan 2.5 juta penduduk – menutup pelbagai tempat hiburan dan pasar borong termasuk menangguhkan sebarang penganjuran acara besar.

Orang ramai mesti menunjukkan bukti keputusan ujian negatif dalam tempoh 24 jam untuk memasuki kawasan kediaman.

Manakala, restoran juga diminta mengehadkan bilangan pelanggan kepada tidak lebih 50 peratus daripada kapasiti premis mereka, kata pihak berkuasa Longhua.

Sekatan baharu itu dijangka berkuatkuasa sepanjang minggu dan tamat pada Sabtu.

Langkah sama turut diumumkan pada Isnin meliputi tiga daerah lain yang menjejaskan lebih enam juta penduduk di Shenzhen, meskipun telah memerangi pelbagai subvarian Omicron tahun ini.

Di Dalian, sebuah pelabuhan utama untuk import kacang soya dan bijih besi telah melanjutkan perintah berkurung sehingga Ahad, menyebabkan tiga juta penduduknya terjejas.

Menerusi perintah itu, hanya seorang wakil isi rumah sahaja yang dibenarkan keluar setiap hari bagi membeli keperluan harian.

Sepanjang sekatan, pekerja di sektor tidak penting diarahkan untuk bekerja dari rumah, manakala syarikat pembuatan perlu mengehadkan jumlah kakitangan di lapangan serta mengekalkan operasi asas dan segera sahaja.

Beijing telah menggandakan langkah sekatan itu menjelang Kongres Kebangsaan Ke-20 Parti Komunis yang dijangka berlangsung dalam tempoh tiga bulan lagi.-  Agensi


Kerajaan negeri, MAIN dan JAIN perlu bersatu hadapi pencabar enakmen jenayah syariah

BANGI, 4 Safar 1445H, Isnin – Kerajaan negeri perlu mengambil perhatian ke atas kes mempertikaikan kuasa menggubal undang-undang sekiranya dibawa ke mahkamah, termasuk kes atau pertikaian membabitkan undang-undang Islam.

Pensyarah Kulliyyah Undang-Undang Ahmad Ibrahim, Universiti Islam Antarabangsa Malaysia, Prof Datuk Dr Shamrahayu A Aziz menegaskan, kerajaan negeri adalah pihak yang menguruskan setiap proses penggubalan undang-undang peringkat negeri.

“Sebagai contoh, sekiranya pertikaian berkaitan undang-undang mengenai kesalahan mengikut undang-undang Islam dibawa ke mahkamah, maka kerajaan negeri perlu mengambil perhatian, bukan sahaja menyerahkan tanggungjawab itu kepada Majlis Agama Islam Negeri (MAIN) atau Jabatan Agama Islam Negeri (JAIN) sahaja.

“Dengan kata ringkas, sekiranya timbul pertikaian kuasa DUN untuk menggubal undang-undang, maka kerajaan negeri bertanggungjawab mempertahankannya,” katanya menulis dalam rencana yang diterbitkan Berita Harian, hari ini.

Mengulas lanjut, beliau berkata, sebagai penasihat kepada Sultan, MAIN perlu mengambil tindakan proaktif dan segera menyampaikan syor bersesuaian kepada Sultan.

Selain itu, katanya, semua pihak terbabit dalam penggubalan undang-undang dan dasar negeri perlu sentiasa berhubung supaya tindakan diambil itu menepati hasrat perundangan Islam.

“Tindakan seragam dapat memperlihatkan kesatuan dalam kalangan negeri berkaitan hal ehwal Islam, bukan sahaja perundangan Islam. Walaupun keseragaman mungkin sukar diperoleh, tidak mustahil ia dapat dicapai demi kepentingan Islam dan perundangan Islam itu sendiri.

“Maka, usaha bagi membentuk kesatuan adalah satu ujian atau cabaran yang mana kerajaan negeri serta pihak berkuasa berkaitan agama Islam perlu menguruskannya dengan sebaik mungkin.

“Perkara ini memerlukan ‘hati saling bertaut dan tindakan berpaut’ atau sokong menyokong antara satu sama lain ibarat ‘aur dengan tebing’,” katanya.

Tegasnya, Majlis Kebangsaan Hal Ehwal Agama Islam juga boleh berperanan atau digembleng keupayaannya bagi mendepani isu atau pertikaian atau cabaran pihak tertentu terhadap hal ehwal Islam, termasuk perundangan Islam.


ATM tidak terima laporan rasmi ancaman penggodam luar

KUALA LUMPUR, 5 Jamadilawal 1443H, Jumaat – Angkatan Tentera Malaysia (ATM) tidak menerima sebarang laporan rasmi berhubung ancaman penggodam luar yang cuba menggodam sistem Kementerian Pertahanan.

Menteri Kanan Pertahanan Datuk Seri Hishammuddin Tun Hussein berkata dakwaan itu datang daripada sebuah firma keselamatan siber persendirian berpangkalan di Amerika Syarikat.

“Kita tidak boleh bertindak berdasarkan kepada sebarang dakwaan syarikat persendirian. Kementerian saya (Kementerian Pertahanan) menerusi Bahagian Staf Perisikan Pertahanan dan Pusat Operasi Pertahanan Siber (CDOC) ATM bagaimanapun sentiasa proaktif dalam memantau apa jua kemungkinan penggodam menggodam sistem kita,” katanya pada sidang media pasca Aspirasi Keluarga Malaysia 100 Hari di Wisma Perwira ATM di sini.

Ditanya sama ada dakwaan tersebut merupakan langkah negara luar selaku kuasa besar dalam merencana geopolitik semasa, Hishammuddin tidak menolak kemungkinan itu.

“Mungkin geopolitk…dan apa jua kenyataan satu kuasa besar akan mendapat reaksi daripada kuasa besar lain jadi negara kecil seperti kita terpaksa berhadapan dengan situasi ini secara tidak langsung.

“Namun tugas saya adalah untuk melihat kepada keselamatan dan pertahanan kita secara realiti. Tidaklah untuk terlalu mengikut geopolitik itu dan pertimbangan pihak tertentu namun kita sentiasa mempunyai agensi yang ditugaskan serta kepakaran bagi menentukan kesahihan dakwaan dibuat mereka,” katanya.

Baru-baru ini, media asing melaporkan penggodam dari China didakwa kini menyasarkan laman siber angkatan tentera dan jabatan kerajaan beberapa negara Asia Tenggara.

Menurut laporan media berkenaan, siasatan firma berpangkalan di Amerika Syarikat itu mendapati kebanyakan negara sasaran adalah yang ada kaitan dengan tuntutan wilayah di Laut China Selatan atau projek infrastruktur strategik. – Bernama


COVID-19: Kes kembali 2 angka dengan 10 kes

KUALA LUMPUR, 9 Muharram 1442H, Jumaat – Kes positif COVID-19 hari ini kembali mencatat dua angka dengan 10 kes iaitu lapan kes import dan dua kes penularan dalam negara berbanding lima kes semalam.

Ketua Pengarah Kesihatan Tan Sri Dr Noor Hisham Abdullah berkata kes import yang mendapat jangkitan di luar negara melibatkan sseorang warganegara dan tujuh bukan warganegara iaitu dari India dan Filipina.

“Daripada dua kes penularan dalam negara, satu kes melibatkan warganegara yang dikesan di Kedah daripada saringan bergejala, manakala kes bukan warganegara dikesan di Selangor iaitu kes saringan tahanan pendatang asing tanpa izin di Depot Tahanan Imigresen (DTI) Bukit Jalil,” katanya dalam kenyataan mengenai perkembangan COVID-19 di sini, hari ini.

Dr Noor Hisham berkata ini menjadikan jumlah kes positif di Malaysia adalah sebanyak 9,306 kes dengan jumlah kes aktif dengan kebolehjangkitan sebanyak 151 kes.

Katanya selain itu terdapat 36 kes yang telah pulih dengan jumlah kumulatif kes yang telah pulih sepenuhnya adalah sebanyak 9,030 kes atau 97.0 peratus daripada jumlah keseluruhan kes. – Bernama


Rakyat negara haram Israel melancong ke UAE

ABU DHABI, 8 Syawal 1442H, Khamis – UAE dilaporkan tetap membenarkan penerbangan dan lawatan terus ke pulau Socotra, Yaman walaupun tidak mendapat kebenaran pemerintah.

Menurut sumber tempatan, ratusan pelancong asing telah tiba di sana sejak beberapa hari lalu menggunakan visa yang diberikan oleh Abu Dhabi kepada mereka.

Awal bulan ini seorang penasihat Kementerian Penerangan, Mukhar Al-Rahbi, mengatakan pulau itu ‘telah di salah guna oleh UAE, yang telah bertahun-tahun merancang untuk menguasainya.’

“UAE menjadi pengawal utama di Socotra. Bahkan perwakilan pelancongan pula perlu mengambil kebenaran untuk memasuki Socotra dari UAE,” katanya.

Gambar pelancong asing telah tular  di media sosial, dengan banyak aktivis mendakwa kebanyakannya adalah orang Israel.

Laporan muncul bulan lalu setelah gambar yang menunjukkan sekumpulan pelancong _’ Israel ditemani pegawai keselamatan Emirat dan pembantu mereka di pulau itu.

Kedatangan penduduk negara haram Israel di pulau itu berlaku beberapa bulan setelah perjanjian normalisasi antara Israel dan bersama UAE dan Bahrain yang ditandatangani pada bulan September tahun lalu.

Etihad Airways Abu Dhabi telah mula menawarkan penerbangan terus ke Tel Aviv.

Penerbangan pertama yang membawa pelancong Israel ke Dubai UAE berlangsung pada bulan November.

Sementara itu, Gulf Air dari Bahrain pula akan memulakan penerbangan ke Israel bulan depan. – Agensi


PBB kutuk insiden 35 orang awam Myanmar terbunuh

NEW YORK, 22 Jamadilawal 1443H, Isnin – Pertubuhan Bangsa-Bangsa Bersatu (PBB) mengutuk insiden yang mendakwa 35 orang awam terbunuh dan mayat mereka ditemui rentung dalam kejadian tidak berperikemanusian di Myanmar.

Setiausaha Agung PBB bagi Hal Ehwal Kemanusiaan, Martin Griffiths menggesa siasatan menyeluruh dilakukan dengan kadar segera.

“Saya mengutuk keras insiden menyedihkan sehingga berlaku kematian melibatkan orang awam,” katanya.

Pada masa sama, dua petugas misi kemanusiaan, Save The Children dilaporkan hilang selepas kenderaan dinaiki mereka diserang dan dibakar dalam kejadian di negeri Kaya, timur Myanmar.

Kumpulan pemantau dan media tempatan menuduh serangan tersebut dilakukan oleh tentera Junta.

Ketua Eksekutif Save the Children, Inger Ashing berkata, dua kakitangannya yang juga warga Myanmar terperangkap dalam tragedi itu, selain ada pihak mendakwa, kenderaan dinaiki mereka diserang dan dibakar.

“Kami ngeri dengan keganasan terhadap individu tidak bersalah termasuk kakitangan kami, mereka begitu berdedikasi dalam kerja kemanusiaan, menyokong jutaan kanak-kanak seluruh Myanmar,” katanya.

Myanmar berdepan keadaan kacau-bilau selepas rampasan kuasa dan lebih 1,300 terkorban dalam tindakan keras pasukan keselamatan.

Pasukan Pertahanan Rakyat (PDF) digerakkan bagi melawan Junta di seluruh negara, sekali gus mengheret tentera ke kancah pertempuran serta tindak balas keras. – Agensi


Urus negara dalam situasi sukar satu penghargaan

KUALA LUMPUR, 7 Muharram 1443H, Isnin – Filip Bekas Timbalan Perdana Menteri Datuk Seri Ismail Sabri Yaakob menyifatkan tanggungjawab besar yang diberikan kepadanya dalam mengurus negara ketika situasi sukar ini sebagai satu penghargaan.

Dalam hantaran di Facebook, Ahli Parlimen Bera itu turut menzahirkan ucapan terima kasih kepada semua pihak dan memohon maaf sekiranya ada kekhilafan sepanjang perkhidmatan beliau.

Beliau yang juga bekas menteri pertahanan pada masa sama berharap perjuangan melawan pandemik COVID-19 terus menjadi keutamaan semua ketika ini.

“Sama-sama kita doakan Malaysia terus makmur, aman dan sentosa,” katanya menerusi hantaran terbaharu hari ini.

Hantaran itu dikeluarkan selepas Tan Sri Muhyiddin Yassin mengumumkan peletakan jawatan beliau selepas 17 bulan memegang jawatan sebagai Perdana Menteri kelapan.

Dalam perutusan khas yang disiarkan secara langsung menerusi televisyen, Muhyiddin turut mengumumkan peletakan jawatan 29 Menteri Kabinet kerajaan Perikatan Nasional (PN) termasuk Ismail Sabri yang merupakan menteri kanan sebelum ini.

Ismail Sabri yang juga Naib Presiden UMNO, mengangkat sumpah sebagai Menteri Pertahanan pada 10 Mac 2020, sebelum dilantik sebagai Timbalan Perdana Menteri pada 7 Julai 2021. – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Israel kuat kuasa apartheid terhadap rakyat Palestin: Amnesty

LONDON, 30 Jamadilakhir 1443H, Rabu – Negara pengganas Israel sedang melaksanakan jenayah ‘apartheid’ terhadap rakyat Palestin dan mesti bertanggungjawab kerana menganggap mereka sebagai kumpulan kaum yang lebih rendah, kata Amnesty International.

Dalam laporan setebal 280 muka surat oleh kumpulan hak asasi terkemuka itu, ia memperincikan bagaimana pihak berkuasa Israel menguatkuasakan sistem penindasan dan penguasaan terhadap rakyat Palestin.

Siasatan itu menyenaraikan pelbagai penganiayaan Israel, termasuk rampasan meluas tanah dan harta Palestin, pembunuhan yang menyalahi undang-undang, pemindahan secara paksa, sekatan pergerakan drastik, penahanan pentadbiran dan penafian kewarganegaraan kepada rakyat Palestin.

Amnesty menyatakan bahawa penganiayaan yang dilakukan Israel itu sebagai komponen sistem yang sama dengan jenayah apartheid di bawah undang-undang antarabangsa.

Berikutan itu, kumpulan hak asasi manusia tersebut menggesa Mahkamah Jenayah Antarabangsa (ICC) untuk mempertimbangkan jenayah apartheid dalam siasatan semasa di wilayah Palestin yang diduduki dan meminta semua negara menggunakan bidang kuasa sejagat untuk membawa pesalah ke muka pengadilan.

Laporan yang dikeluarkan itu mendapat pujian daripada rakyat Palestin.

Bagaimanapun, Israel menolak penemuan Amnesty. Malah, sebelum laporan itu dikeluarkan secara rasmi, Kementerian Luar Israel menggesa kumpulan itu menarik balik laporan tersebut.

Laporan itu turut disifatkan sebagai ‘palsu, berat sebelah, dan antisemitik.’

Menteri Luar Israel, Yair Lapid turut mendakwa, Amnesty memetik pembohongan yang disebarkan oleh organisasi pengganas. – Agensi


Dua pertiga rakyat Austria tolak vaksin COVID-19: Kaji selidik

VIENNA, 15 Safar 1442H, Sabtu – Dua pertiga rakyat Austria tidak akan mengambil vaksin coronavirus sekiranya sudah berada di pasaran nanti, menurut tinjauan yang dikeluarkan pada Jumaat.

Kaji selidik yang dikeluarkan oleh sebuah agensi pemasaran terkemuka Alpine, P8 mendapati hanya 16 peratus sahaja daripada 1,200 orang yang mengambil bahagian akan menerima vaksin itu, sementara 16 peratus lagi belum membuat keputusan.

Berdasarkan tinjauan atas talian yang dilakukan antara 28 September dan 1 Oktober itu, sembilan daripada 10 responden menolak untuk mengambil vaksin berkenaan.

Tinjauan itu turut mendapati wujud suasana negatif dalam menangani penularan wabak COVID-19 di Austria.

“Sepertiga responden yakin bahawa negara mereka akan bertahan dengan krisis itu, sepertiga lagi tidak yakin dan selebihnya tidak percaya akan berakhir dengan baik,” katanya.

Ketika dunia sedang berusaha mengawal penularan pandemik itu, negara-negara seluruh dunia – antaranya anggota Kesatuan Eropah (EU), China, Russia, United Kingdom dan Amerika Syarikat – berlumba menghasilkan vaksin.

30 September lalu, Pertubuhan Kesihatan Sedunia (WHO) berkata, terdapat 192 vaksin COVID-19 cuba dihasilkan di seluruh dunia, dan 41 daripadanya kini dalam ujian klinikal. –  Agensi


Tiga ahli BN gagal cabar UMNO tidak tanding dua jawatan

KUALA LUMPUR, 13 Safar 1445H, Rabu – Mahkamah Tinggi hari ini menolak permohonan tiga ahli Barisan Nasional (BN) untuk mendapatkan kebenaran memulakan semakan kehakiman bagi mencabar keputusan Menteri Dalam Negeri, Datuk Seri Saifuddin Nasution Ismail yang meluluskan usul tambahan UMNO mengenai dua jawatan utama tidak dipertandingkan pada pemilihan majlis tertinggi parti itu.

Usul tambahan itu bagi kedua-dua jawatan utama parti itu tidak dipertandingkan diluluskan pada Perhimpunan Agung UMNO 2022.

Hakim Datuk Amarjeet Singh menolak permohonan tiga individu itu atas alasan mahkamah tidak mempunyai bidang kuasa untuk mendengar permohonan yang melibatkan parti politik seperti yang dinyatakan di bawah Seksyen 18C Akta Pertubuhan 1966.

Hakim itu juga tidak membuat sebarang perintah mengenai kos.

Prosiding hari ini dihadiri peguam Thalia Rohaina Abdul Latiff mewakili tiga individu berkenaan manakala Peguam Kanan Persekutuan Ahmad Hanir Hambaly mewakili Saifuddin dan Jabatan Pendaftaran Pertubuhan (RoS).

Pada 15 Mei lepas, ahli UMNO cawangan Kampung Bukit C2 Lembah Pantai, Satarriah Abdul Karim dan Zaidi Abdul Majid serta ahli MIC cawangan Lembah Pantai P. Vellasamy memfailkan permohonan kebenaran semakan kehakiman itu.

Selain Saifuddin, mereka turut menamakan kerajaan Malaysia, Jabatan Pendaftaran Pertubuhan Malaysia (RoS) dan UMNO sebagai responden.

Dalam permohonan itu, mereka mendakwa pada 13 Jan lepas, suatu usul tambahan UMNO telah dicadangkan pada Perhimpunan Agung UMNO 2022 mengenai jawatan presiden dan timbalan presiden parti tidak dipertandingkan pada Pemilihan Majlis Tertinggi UMNO bagi penggal 2023-2026.

Mereka berkata pada 2 Mac lepas, RoS mengeluarkan surat yang dialamatkan kepada Setiausaha Agung UMNO bertajuk Pengesahan Berhubung Usul Tambahan Ucapan Dasar Presiden di Perhimpunan Agung UMNO 2022 yang ditandatangani Ketua Pengarah RoS.

Ketiga-tiga pemohon itu berkata dalam surat tersebut RoS mendapati usul tambahan UMNO yang diputuskan di Perhimpunan Agung UMNO 2022 adalah tidak teratur dan bertentangan dengan Fasal 9.3 Perlembagaan UMNO, oleh itu ia tidak sah.

Menurut mereka, RoS mewajibkan UMNO untuk mengambil tindakan pembetulan untuk mematuhi Fasal 9.3 perlembagaan parti itu.

Bagaimanapun, mereka berkata pada 7 Mac lepas, satu kenyataan media dikeluarkan oleh Saifuddin yang menyatakan bahawa kementeriannya memutuskan untuk memberi pengecualian menurut Seksyen 70 Akta Pertubuhan 1966 kepada UMNO daripada pematuhan Seksyen 13(1)(c)(iv) akta sama.- Bernama


PRN Melaka: Pengundi mesti tolak calon lulusan, sokong UEC

BANGI, 4 Rabiulakhir 1443H, Selasa – Pengundi Melaka perlu menolak calon daripada mana-mana parti yang mempunyai kelulusan Sijil Peperiksaan Bersepadu (UEC) pada Pilihan Raya Negeri (PRN) nanti.

Atas dasar keprihatinan dan cintakan tanah air, pengundi digesa memilih wakil rakyat yang cintakan perpaduan yang diterjemahkan melalui sistem pendidikan.

Wakil Gabungan Pertubuhan-Pertubuhan Pembela Islam (PEMBELA) Syed Mohd Aizuddin Tuan Sembak berkata, tidak kiralah calon mana-mana parti sekali pun, jika menyokong UEC – mereka wajar ditolak.

Mereka tidak boleh diberikan peluang dan terlibat dalam pentadbiran negeri.

Beliau berkata, sebelum ini, Ketua Menteri Melaka Adly Zahari mempertahankan tindakan kerajaan negeri mengiktiraf UEC sebagai antara syarat bagi pengambilan penjawat awam di negeri ini.

“Malang dan sangat mengecewakan apabila Melaka adalah negeri terawal cuba mengiktiraf UEC suatu ketika dahulu pasca Pilihan Raya Umum ke-14 (PRU 14).

“Telah ada cubaan mengiktiraf sijil UEC sebelum ini iaitu seorang Ketua Pegawai Eksekutif Perbadanan Bioteknologi Melaka, Lim Kwok Thuan yang mempunyai sijil UEC diterima berkhidmat sebelum perkhidmatannya ditamatkan pada 1 April lepas.

“Kini, BN pula bersungguh-sungguh masukkan calon lulusan UEC ke DUN Melaka,” katanya dalam satu kenyataan.

Terdahulu, tular video calon muda dipertaruhkan Barisan Nasional (BN) di Dewan Undangan Negeri (DUN) Kesidang, Leong Hui Ying yang tidak boleh menjawab soalan yang diutarakan dalam bahasa kebangsaan.

Menerusi video tular di laman sosial, Hui Ying dilihat tergagap untuk menjawab soalan yang diajukan oleh para wartawan berkenaan tema BN pada PRN kali ini iaitu ‘Kestabilan Demi Kesejahteraan’.

Dia turut disoal mengenai pandangannya sebagai calon muda untuk bersaing dengan senior politik.

Bagaimanapun, Hui Ying dilihat teragak-agak memberikan jawapannya, sehingga perlu mendapatkan bantuan daripada orang lain untuk memberikannya idea jawapan.

Hui Ying yang merupakan lepasan Ijazah Sarjana Muda Komunikasi Pertuturan (Shih Hsin University, Taiwan) itu akhirnya secara ringkas menjawab ‘I will try my best’ setelah dibantu.

Berdasarkan maklumat diperoleh Ismaweb.net, Hui Ying merupakan lulusan Sekolah Menengah Persendirian Cina (SMPC) – Pay Fong High School – yang mengambil Sijil Peperiksaan Bersama (UEC) tidak diiktiraf di Malaysia, sebelum melanjutkan pelajaran di Taiwan.

Namun dalam video balas terbaharu, Hui Ying menafikan dakwaan dia tidak pandai berbahasa Melayu.


HPBM: Pengunjung diperkenal permainan singkap kegemilangan Melaka

Oleh Siti Hafidah Abd Ghaffar

KUALA LUMPUR, 1 Muharram 1444H, Sabtu – ‘Melaka’.

Walaupun hanya satu perkataan, siapa sangka permainan papan itu mampu membuka minda pemain mengenai sejarah Melaka yang pernah di puncak dunia suatu ketika dahulu.

Memberi pengalaman baharu kepada pengunjung Festival Hari Peradaban Bangsa Melayu (HPBM), Pengasas FnD mindspot, Effendy Norzaman berkata, permainan membina empayar itu bukan dikategorikan sebagai mudah, namun ia boleh dimainkan oleh mereka yang berusia 10 tahun ke atas.

Katanya, selain orang Melayu, permainan ini juga mendapat perhatian bukan Melayu dan pada masa sama memberi pengetahuan yang mungkin tidak diajar di dalam buku teks.

Katanya lagi, dalam permainan ini wang bukanlah keutamaan, sebaliknya pemenang dikira mengikut keluasan jajahan serta pengaruh Islam yang dilakukan.

“Permainan ini masih dalam proses pembuatan. Kita ada uji dan dapat maklum balas boleh dikatakan daripada pakar sejarah.

“Nak buat permainan yang seronok senang tetapi yang ada pembelajaran ada cabaran sedikit sebab kita nak imbangkan kedua-duanya,” katanya kepada Ismaweb.net, hari ini.

HPBM dianjurkan Pertubuhan-Pertubuhan Pembela Islam (PEMBELA) buat julung kalinya di negara ini.

Selain persembahan dan permainan tradisional bangsa yang mengimbau semula nostalgia, reruai pameran turut disediakan yang berkisah kepada sejarah Melayu antaranya berkaitan busana dan tanjak, seni persilatan, tulisan khat serta artifak.

Terdahulu, jumlah mereka yang hadir ke festival itu mencecah 8,000 orang sejajar sasaran penganjur.

Lebih menarik ada di antara mereka yang hadir lengkap berbusana tradisional Melayu.


SPRM sahkan 3 pegawai kanannya ditahan salah guna kuasa, seleweng

KUALA LUMPUR, 13 Safar 1443H, Isnin – Suruhanjaya Pencegahan Rasuah Malaysia (SPRM) mengesahkan tiga pegawai kanannya ditahan bagi membantu siasatan terbabit dakwaan salah guna kuasa serta penyelewengan, dalam urusan kes seorang bekas ketua jabatan suruhanjaya itu.

SPRM dalam kenyataan hari ini memaklumkan suruhanjaya ini akan membuat siasatan secara menyeluruh dan berharap semua pihak tidak membuat sebarang spekulasi berhubung perkara itu, kerana ia akan menjejaskan siasatan.

“Kesemua individu direman di bawah Seksyen 117 Kanun Acara Jenayah selama enam hari bermula 14 September hingga semalam.

“SPRM tidak akan berkompromi atau melindungi mana-mana pegawainya yang terlibat dalam sebarang perbuatan jenayah, serta akan mengambil tindakan sewajarnya sekiranya perbuatan itu benar berlaku,” menurut kenyataan itu.

Sementara itu, Pengarah Jabatan Siasatan Jenayah Bukit Aman Datuk Seri Abd Jalil Hassan berkata pihaknya mengambil maklum mengenai penularan berita berkenaan di media sosial, yang mendakwa tiga pegawai kanan SPRM direman.

“Setakat ini, polis tidak menerima laporan berhubung dakwaan berlaku kecurian barang kes membabitkan wang tunai AS$6 juta (RM25 juta), milik seorang individu yang pernah disiasat,” katanya dalam kenyataan. – Bernama


Eksploitasi kerja, 43 wanita diselamatkan

KUALA LUMPUR, 29 Jamadilawal 1442H, Rabu – Polis menyelamatkan 43 wanita warga asing yang dipercayai menjadi mangsa eksploitasi kerja secara paksa oleh sebuah syarikat perkhidmatan pembersihan di Cheras, di sini, awal pagi tadi.

Mangsa yang diselamatkan terdiri daripada 37 wanita warga Indonesia dan enam wanita rakyat  Kemboja  berusia antara 20 hingga 43 tahun.

Ketua Penolong Pengarah Bahagian D3 Antipemerdagangan Orang dan Penyeludupan Migran (Atipsom) Jabatan Siasatan Jenayah Bukit Aman SAC Fadil Marsus berkata, polis melakukan lima serbuan berasingan di Cheras dan menahan 18 suspek lelaki dan seorang wanita berusia 25 hingga 60 tahun.

Beliau berkata, daripada 19 suspek yang ditahan, tiga daripada mereka dipercayai pemilik dan pengurus syarikat manakala suspek lain berperanan sebagai penjaga asrama pekerja dan mengangkut mangsa ke tempat kerja.

Mengulas lanjut ketika ditemui pemberita di Bukit Aman, di sini hari ini, Fadil berkata, kesemua mangsa yang diselamatkan bekerja sebagai tukang cuci dan dipercayai dieksploitasi mengikut takrifan sebagai buruh paksa.

“Hasil semakan, mendapati kesemua mangsa mempunyai dokumen perjalanan sah dan hanya segelintir  daripada mereka mempunyai dokumen tamat tempoh manakala siasatan awal polis mendapati kes berkenaan mempunyai isu pembayaran gaji,” katanya.

Beliau berkata, siasatan kes berkenaan disiasat di bawah Seksyen 12 Akta Antipemerdagangan Orang dan AntiPenyeludupan Migran 2007 (Akta 670) manakala kesemua mangsa diselamatkan mengikut peruntukan Seksyen 44 akta yang sama.

Fadil berkata, kesemua suspek yang terdiri daripada 14 suspek warga asing dan lima warga tempatan itu direman selama sehari bagi membantu siasatan kes berkenaan. -Bernama


Kes COVID-19 tinggi, Perak tangguh program kerajaan

IPOH, 21 Rejab 1443H, Rabu – Semua program kerajaan Perak ditangguhkan atas nasihat dan pandangan Majlis Keselamatan Negara (MKN) susulan peningkatan kes COVID-19 di seluruh negara ketika ini.

Pejabat Menteri Besar dalam satu kenyataan memaklumkan, program melibatkan penyampaian bantuan kecemasan, kes COVID-19 serta program vaksinasi dan dos penggalak diteruskan dengan pematuhan prosedur operasi standard (SOP) yang ketat.

“Menteri Besar Perak, Datuk Seri Saarani Mohamad meminta supaya semua rakyat negeri Perak khususnya, mengamalkan SOP serta amalan-amalan kesihatan bagi membendung penularan kes COVID19,” menurut kenyataan itu.

Mereka yang belum mendapat suntikan vaksinasi ketiga (dos penggalak) juga diseru supaya segera berbuat demikian.

Mengikut laman sesawang Kementerian Kesihatan (KKM), sebanyak 1,025 kes baharu dicatatkan di Perak semalam. (REF https://covid-19.moh.gov.my/terkini-negeri/2022/02/kemaskini-negeri-covid-19-di-malaysia-22022022).-  Bernama


Petisyen Kempen Malaysia Sejahtera Tanpa Arak raih 11,205 tandatangan

BANGI, 13 Rejab 1443H, Rabu – Lebih 11,000 tandatangan berjaya dikumpulkan menerusi petisyen dalam talian ‘Kempen Malaysia Sejahtera Tanpa Arak’ hari ini.

Setakat jam 10.30 pagi tadi, petisyen yang dilancarkan Ikatan Muslimin Malaysia (ISMA) dan Yayasan Maghfirah itu meraih 11,205 tandatangan.

Turut bersama membawa kempen gergasi ini kepada rakyat Malaysia berkenaan bahaya arak kepada masyarakat adalah pertubuhan bukan kerajaan (NGO) seperti PEACE, Indahnya Islam, PEMBELA dan ACCIN.

Menerusi laman change.org, penggerak kempen berkata, ia bukan sahaja disasarkan kepada orang Islam, namun untuk setiap lapisan masyarakat termasuk bukan Islam.

“Ini kerana, kita percaya bahawa kesan arak ini kepada masyarakat sangatlah besar. Bahkan, dalam mana-mana agama pun melarang penganutnya meminum arak,” katanya.

Gabungan itu berkata, kempen ini akan berjalan sepanjang Februari sehingga Mac di seluruh negara.

Katanya, ia bukan sahaja berjalan daripada aspek kesedaran sahaja, tetapi turut menyentuh polisi-polisi negara.

Ini termasuklah tatacara jualan arak di kedai-kedai serta penguatkuasaan undang-undang sedia ada terhadap apa-apa yang berkaitan dengan arak.

“Dengan langkah praktikal ini, empat tuntutan kempen ini; pertama, menuntut kerajaan agar menetapkan polisi komuniti bebas arak supaya tiada lagi program yang menghidangkan arak secara terbuka dan umum.

“Kedua, menuntut PBT agar menguat kuasa dan memperkemas undang-undang berkaitan arak serta memperketatkan lagi syarat-syarat membeli dan menjual arak.

“Ketiga, menuntut PBT agar tidak membenarkan penjualan arak di kedai-kedai serbaneka di kawasan majoriti muslim,” katanya.

Sementara yang terakhir, katanya, adalah menuntut pihak berkuasa agar membuat pemeriksaan dan pemantauan yang lebih ketat ke atas pemandu-pemandu mabuk terutamanya di waktu malam.

“Oleh itu rakyat Malaysia, mari sama-sama kita tandatangan dan sebarkan petisyen ini sebagai usaha kecil kita sehingga ‘Malaysia Sejahtera Tanpa Arak’,” katanya lagi.


Bangladesh mahu pekerja asing manfaat e-visa Arab Saudi

DHAKA, 12 Syawal 1444H, Rabu – Bangladesh berharap visa elektronik yang diperkenalkan Arab Saudi turut memberi manfaat kepada pekerja asing, kata seorang pegawai biro eksport, sehari selepas inisiatif berkenaan dilancarkan di Dhaka.

Duta Arab Saudi ke Bangladesh, Issa Yousef Al-Duhailan melancarkan visa elektronik kepada pekerja, penduduk dan lawatan kepada penduduk Bangladesh dengan tujuan memudahkan proses kepada penduduk negara Asia Selatan tersebut.

Katanya, Bangladesh merupakan negara pertama yang memiliki perkhidmatan berkenaan dan kemudahan e-visa Arab Saudi juga dibuka kepada pelancong daripada lebih 50 buah negara.

Namun di Bangladesh perkhidmatan sebelum ini hanya digunakan untuk mengerjakan ibadat Umrah sahaja.

Sementara itu Pengarah Biro Tenaga Kerja dan Latihan, Shahidul Alam berkata, Bangladesh negara pertama yang mengambil peluang untuk menggunakan perkhidmatan e-visa kepada warga asing.

Inisiatif yang dilancarkan sempena Hari Pekerja, 1 Mei diyakini akan memberi jaminan dan perlindungan kepada semua warga asing Bangladesh.

Tahun lalu, lebih 610,000 rakyat Bangladesh berhijrah di Arab Saudi menjadikan lebih daripada separuh warga asing di Arab terdiri adalah rakyat Bangladesh. – Agensi


Kerja baik pulih lif PPR, PA secara berfasa merisikokan penghuni: BERJASA

BANGI, 16 Zulhijjah 1443H, Sabtu – Parti BERJASA menyifatkan kerja penggantian dan membaik pulih unit lif di kawasan Projek Perumahan Rakyat (PPR) dan Perumahan Awam (PA) secara berfasa dalam tempoh dua tahun, akan merisikokan penghuni kediaman berkenaan.

Malah, Ketua Pemuda BERJASA, Fahmi Bazlan turut mempersoalkan langkah kerajaan yang mengambil masa sehingga dua tahun untuk membaiki lif rosak di satu-satu PPR di ibu negara.

Beliau berkata, kerja pembaikan secara berfasa itu menyebabkan penghuni di PPR dan PA terpaksa merisikokan nyawa mereka menghadapi kerosakan lif sehingga setahun atau dua tahun lagi.

“Saya simpati dengan nasib penghuni PPR yang masih menagih janji kerajaan untuk usaha membaik pulih infrastruktur PPR dan PA.

“Ada tempat yang lif terhempas dan menyebabkan kecederaan, ada yang lif tersangkut dan mangsa terperangkap, juga ada tempat satu lif sahaja berfungsi menyebabkan penggunaan secara berlebihan dan lebih muatan. Sudahnya turun naik gunakan tangga.

“Sedangkan pada bulan Oktober lepas, Perdana Menteri telah mengumumkan peruntukan sebanyak RM127 juta bagi menggantikan semua lif lama di PPR dan PA di Kuala Lumpur. Di mana kerjanya?,” soalnya dalam kenyataan, hari ini.

Serentak itu, beliau mempersoalkan tindakan Kementerian Perumahan dan Kerajaan Tempatan (KPKT) dalam menyegerakan kerja-kerja pembaikan berkenaan.

“Kalau kita duduk di situ juga kita akan marah.

“Lif uzur dan tidak diselenggara dengan baik menyebabkan kesukaran pergerakan para penghuni PPR serta bergantung nasib dengan risiko kemalangan nyawa,” katanya.

Sebelum ini, Dewan Bandaraya Kuala Lumpur (DBKL) memaklumkan kerja-kerja penggantian serta menarik taraf 306 unit lif di kawasan PPR dan PA akan dilaksanakan secara berfasa dan dijangka siap dalam tempoh dua tahun.

DBKL berkata, kerja-kerja penggantian dan menaik taraf lif dalam lima fasa itu membabitkan kos RM169.6 juta.


MetMalaysia beri amaran hujan berterusan di timur Semenanjung

BANGI, 28 Jamadilakhir 1444H, Sabtu – Jabatan Meteorologi Malaysia (MetMalaysia) meramalkan luruan monsun memasuki rantau negara sehingga 26 Januari ini.

Ketua Pengarahnya, Muhammad Helmi Abdullah berkata, ramalan itu berdasarkan analisis model cuaca dan keadaan tersebut berpotensi menghasilkan hujan berterusan di timur Semenanjung, Sabah dan Sarawak dalam tempoh berkenaan.

“Sehubungan itu, MET Malaysia telah mengemaskini Amaran Hujan Berterusan di kawasan berkenaan berkuatkuasa sehingga 25 Januari 2023,” katanya dalam satu kenyataan di Facebook, hari ini.

Sementara itu, beliau berkata, ribut petir dan hujan lebat berserta angin kencang juga dijangka berlaku di pedalaman dan barat Semenanjung, tengah Sarawak serta pedalaman Sabah pada sebelah petang dan malam dalam tempoh ramalan.

“Amaran angin kencang dan laut bergelora bagi perairan Laut China Selatan berkuat kuasa sehingga 25 Januari 2023,” katanya.

Sehubungan itu, orang awam adalah dinasihatkan untuk sentiasa merujuk laman web www.met.gov.my dan semua media sosial serta memuat turun aplikasi myCuaca bagi maklumat yang terkini dan sahih.


Agong terima peletakan jawatan Muhyiddin

KUALA LUMPUR, 7 Muharram 1443H, Isnin – Yang di-Pertuan Agong menerima peletakan jawatan Tan Sri Muhyiddin Yassin sebagai Perdana Menteri, lapor MalaysiaNow.

Terdahulu, Muhyiddin tiba di Istana Negara kira-kira jam 12.30 tengah hari untuk menghadap Al-Sultan Abdullah Ri’ayatuddin Al-Mustafa Billah Shah.

Pengunduran diri Muhyiddin yang juga bermaksud pengunduran kerajaan, disahkan oleh Menteri Sains, Teknologi dan Inovasi, Khairy Jamaluddin dalam satu hantaran di Instagramnya.

“Kabinet telah menyerahkan pengunduran kami kepada Agong. Terima kasih atas peluang untuk, sekali lagi, berbakti kepada negara.

“Semoga Tuhan memberkati Malaysia,” kata Khairy.

Muhyiddin dijadualkan membuat pengumuman mengenai kedudukannya sebagai Perdana Menteri dan kerajaan Perikatan Nasional (PN) petang ini.


Kadar penggunaan katil ICU COVID-19 Lembah Klang cecah 113 peratus

BANGI, 10 Syawal 1442H, Sabtu – Ketua Pengarah Kesihatan hari ini mengesahkan kadar penggunaan katil unit rawatan rapi (ICU) COVID-19 secara keseluruhannya di Lembah Klang, telah mencecah 113 peratus.

Tan Sri Dr Noor Hisham Abdullah dalam satu kenyataan berkata, daripada 12 hospital yang disenaraikan, Hospital Tengku Ampuan Rahimah (HTAR), Klang telah mencecah 117 peratus.

Menerusi data yang dikongsikan, kadar penggunaan katil ICU COVID-19 di Hospital Sungai Buloh kini mencecah 111 peratus, Hospital Selayang (73 peratus), Hospital Ampang (113 peratus), Hospital Serdang (172 peratus) dan Hospital Shah Alam (92 peratus).

Sementara, di Hospital Banting pula sudah mencecah 200 peratus, Hospital Kajang (317 peratus), Hospital Kuala Lumpur (98 peratus), Hospital Putrajaya (88 peratus), Pusat Perubatan Universiti Malaya (94 peratus) dan Hospital Angkatan Tentera Tuanku Mizan (86 peratus).

“Foto-foto berikut menunjukkan keadaan di HTAR yang penuh sesak dengan pesakit kritikal COVID-19.

“Wad-wad biasa juga digunakan untuk merawat pesakit-pesakit ini kerana kadar penggunaan sudah melebihi 100 peratus,” katanya.

Atas sebab itu, Dr Noor Hisham berkata, hospital-hospital Kementerian Kesihatan (KKM) kini terpaksa menukar fungsi lain-lain kawasan di dalam hospital seperti wad biasa untuk dijadikan ICU sementara, dan melengkapkan katil dengan peralatan perubatan tertentu.

“Virus COVID-19 berada di dalam komuniti. Patuhilah SOP dan duduk di rumah jika tiada urusan penting di luar.

“Bantu KKM dengan ‘lockdown’ kendiri untuk putuskan rantaian jangkitan COVID-19,” katanya.


Ingat! Melayu tak lemah, kita penduduk asal tanah air ini

BANGI, 27 Rabiulawal 1442H, Jumaat – Agenda memperkasakan Islam dapat dicapai sekiranya orang Melayu bangkit dengan semangat baru tanpa perlu berasa apologetik kepada bangsa lain.

Dari perspektif Tanah Melayu – dengan sejarah dan bukti-bukti arkeologi – jelas menunjukkan bahawa bangsa Melayu dan Bumiputera lainnya adalah penduduk asal Semenanjung Tanah Melayu atau dikenali sebagai Malaysia hari ini.

Dengan bukti kajian ini, bangsa Melayu sepatutnya bangga dan bersikap lebih agresif dari segi produktiviti dalam sektor ekonomi dan juga jati diri kerana pembuktian kewujudan orang Melayu itu sebagai penaik semangat dan memberi keyakinan diri.

Namun malangnya, apabila orang Melayu tidak terlepas daripada dimanipulasi oleh mereka yang memutar belitkan fakta – kemudiannya menyebabkan sikap sebahagian bangsa majoriti ini sering kali merasa rendah diri dan lemah di hadapan bangsa lain.

Lantaran itu, Ketua Media Pertubuhan Muafakat Sejahtera Masyarakat Malaysia (MUAFAKAT), Haji Rashidi Haris menyarankan agar perbezaan fahaman diketepikan dengan meletakkan kenegaraan yang Islamik itu sebagai matlamat utama.

Menerusi satu kenyataan, beliau menjelaskan bahawa matlamat itu membabitkan setiap kumpulan baik daripada parti politik, pertubuhan Islam bukan kerajaan, hatta kakitangan kerajaan itu sendiri jika mahu menjayakan negara Melayu Islam.

“Kemelut politik dalam negara sedikit sebanyak menimbulkan juga persoalan apakah bentuk pemikiran umat Islam Melayu berkaitan pemerintahan yang dikuasai oleh bukan Islam dan bukan Melayu?

“Untuk ini, MUAFAKAT amat risau dan bimbang dengan bentuk pemikiran terutama di kalangan anak muda.

“Rata-rata menunjukkan sudah tidak mengambil peduli, ini berkaitan kedudukan agama dan kemandirian bangsa,” katanya.


Aksi The 1975 menjijikkan, apa tujuan bawa masuk band kontroversi?

BANGI, 4 Muharam 1445H, Sabtu – Pemuda PAS menggesa pembaharuan dilakukan dalam garis panduan Agensi Pusat Permohonan Penggambaran Filem dan Persembahan Artis Luar Negara (PUSPAL), yang ternyata penuh kelompongan dan gagal mengekang perilaku artis yang membuat persembahan di Malaysia.

Gesaan itu susulan aksi biadab vokalis kumpulan The 1975, Matt Healy ketika melakukan persembahan di Good Vibes Festival, Litar Antarabangsa Sepang, malam tadi.

Timbalan Ketua Pemuda PAS, Afnan Hamimi berkata, ini bukan kali pertama artis-artis yang pro-LGBT berjaya masuk dan mengadakan konsert, malah turut mempromosi budaya songsang mereka di sini.

Tegasnya, tindakan mereka bukan sekadar tidak sensitif, malah secara terang-terangan menghina kerukunan negara berasaskan kesopanan dan kesusilaan serta kesucian Islam sebagai agama Persekutuan.

“Dewan Pemuda PAS mengecam keras kebiadaban The 1975, yang secara terang-terangan mencabar kedaulatan undang-undang Malaysia.

“Perlakuan mereka bukan saja menjijikkan, malah memprovokasi dan mempertikai undang-undang negara secara jelas juga suatu tindakan kurang ajar dan menghina seluruh rakyat Malaysia,” katanya dalam kenyataan hari ini.

Pada masa sama, Pemuda PAS menggesa tindakan keras dan tegas diambil ke atas kumpulan The 1975 di atas perlakuan terkutuk itu.

Afnan berkata, timbul persoalan mengapa kumpulan kontroversi ini boleh dibenarkan masuk dan mengadakan konsert di dalam negara walhal The 1975 bukan artis baharu, malah amat terkenal dengan kebiadabannya dalam setiap konsert mereka di mana-mana negara.

“Adakah pihak PUSPAL tidak melakukan carian latar belakang terlebih dahulu sebelum membenarkan band kontroversi ini masuk? Apa tujuan penganjur membawa masuk band ini, di sebalik rekod mereka yang tidak baik?” soalnya.

Tegasnya lagi, perkara ini bukan soal bantahan semata-mata sebaliknya ia adalah soal menyelamatkan generasi kita daripada dirosakkan artis-artis berfahaman songsang.

“Tindakan segera mesti dilaksanakan oleh kerajaan, terutama Menteri Komunikasi dan Digital bagi mengekang perkara ini dari terus berlaku.

“Selamatkan generasi kita dari hedonisme dan fahaman songsang yang merosakkan akhlak,” tegasnya.

Sebelum ini, Matty Healy menunjukkan pelbagai aksi kurang sopan dan biadab ketika melakukan persembahan.

Dia dilihat memegang botol arak ketika di atas pentas selain meludah dan melakukan aksi kurang sopan.

Matty turut membuat ucapan menghina undang-undang Malaysia berkaitan LGBT sebelum bertindak mencium pemain bass The 1975, Ross Mcdonalds di atas pentas.

Susulan itu, Ketua Polis Selangor, Datuk Hussein Omar Khan memaklumkan pihaknya akan memanggil pihak penganjur konsert kumpulan The 1975 petang ini.

Pautan terdahulu;


18,600 pelajar IPT dikecualikan bayaran ujian pengesanan

PUTRAJAYA, 21 Rejab 1442H, Jumaat – Sejumlah 18,600 pelajar institusi pengajian tinggi (IPT) dari Sabah, Sarawak, Labuan dan Semenanjung yang tergolong dalam tiga kategori ditetapkan, dikecualikan daripada dikenakan fi atau bayaran ujian pengesanan COVID-19.

Menteri Kesihatan, Datuk Seri Dr Adham Baba berkata, mereka adalah pelajar yang akan memulakan sesi pembelajaran fizikal dari Sarawak, Labuan dan Semenanjung ke Sabah; pelajar dari Sabah ke Semenanjung, Sarawak dan Labuan; serta pelajar dari Semenanjung dan Labuan ke Sarawak.

Beliau berkata, pengecualian fi itu adalah untuk melakukan ujian tersebut di fasiliti Kementerian Kesihatan Malaysia (KKM).

Bercakap pada majlis pelancaran buku bertajuk Impak COVID-19 Terhadap Insan, terbitan Penerbit Universiti Kebangsaan Malaysia (UKM) secara maya, Dr Adham menganggarkan kos terlibat ialah sebanyak RM2.79 juta.

Buku tersebut dihasilkan sekumpulan penyelidik dari Pusat Penciptaan Nilai dan Kesejahteraan Insan, Fakulti Ekonomi dan Pengurusan UKM, berdasarkan pengalaman mendepani Covid-19 serta penyelidikan saintifik. – Bernama


4 lelaki ditahan ceroboh Hutan Simpan Lesong tanam Musang King

KUANTAN, 29 Rabiulawal 1442H, Ahad – Empat lelaki ditahan disyaki terbabit aktiviti penerokaan secara haram kawasan Hutan Simpan Lesong – didakwa mengusahakan tanaman durian Musang King.

Kesemua individu itu yang berusia 29 hingga 63 tahun ditahan ketika mereka berada di kawasan Hutan Simpan Lesong, Rompin seluas 18 hektar.

Dalam operasi Pejabat Hutan Daerah (PHD) Rompin, beberapa jentera berat dan kenderaan pacuan empat roda turut dirampas.

Pegawai PHD, Shairani Mamat tidak menolak kemungkinan penerokaan tanah haram itu dilakukan secara berskala besar berikutan penggunaan pelbagai jentera seperti sebuah jentolak, dua traktor, dua jengkaut, serta tiga kenderaan pacuan empat roda.

Shairani berkata, pihaknya yakin jentera-jentera berkenaan digunakan bertujuan untuk membersih dan meratakan kawasan selain aktiviti menanam pokok.

“Mereka yang ditahan akan didakwa mengikut Akta Perhutanan Negara 1984 kerana kesalahan menceroboh dan berada dalam hutan simpan tanpa permit.

“Jentera yang disita pula akan ditempatkan di pusat simpanan barangan rampasan Pejabat Ladang Hutan Kemasul, Temerloh,” katanya seperti dilapor Sinar Harian.

Mengulas lanjut, Shairani berkata, sindiket berkenaan bukan sahaja menanam pokok durian musang king, malah turut menanam pokok durian belanda, nangka, kelapa selain membina stor simpanan barangan serta pejabat di dalam kawasan berkenaan.

“Kami percaya pihak terbabit juga bakal membuka dengan lebih luas kawasan tanaman durian musang king di kawasan ini setelah mendapati terdapat jentolak yang sedang melakukan kerja membersihkan kawasan.

“Selain itu, kita juga menemui banyak benih durian yang belum ditanam dan masih disimpan di tapak semaian,” katanya.

Katanya, pihaknya memandang serius kegiatan menceroboh hutan simpan untuk aktiviti pertanian dan kegiatan lain tanpa lesen atau kebenaran.

Tambahnya, tindakan tegas akan diambil apabila pihak terbabit masih lagi berdegil meskipun telah lima kali diberi nasihat dan amaran supaya mereka segera menghentikan kerja-kerja penerokaan, seterusnya meninggalkan Hutan Simpan Lesong.

“Kita sudah beberapa kali beri amaran tetapi mereka tidak peduli, jadi kita terpaksa bertindak tegas dengan melakukan serbuan bagi memastikan pihak berkenaan dikenakan tindakan undang-undang,” katanya.


Penghuni 15 rumah di Bukit Permai 1 dinasihat pindah: Polis

KUALA LUMPUR, 11 Syaaban 1443H, Isnin – Polis menasihatkan penduduk di 15 rumah di Jalan Bukit Permai 1, Ampang dekat sini, untuk mengosongkan kediaman dan berpindah sementara susulan berlaku gelongsoran tanah baharu di kawasan tanah runtuh di Taman Bukit Permai 2 di sini.

Ketua Polis Daerah Ampang Jaya, ACP Mohamad Farouk Eshak berkata, gelongsoran tanah agak besar itu dikesan berlaku pada 7 malam, namun tidak membabitkan sebarang kemalangan atau kemusnahan harta benda.

“Kawasan Taman Bukit Permai 1 ini terletak di atas bukit iaitu berhampiran lokasi insiden cerun runtuh.

“Kita khuatir kejadian gelongsoran tanah yang baharu ini akan memberi kesan kepada satu deretan kediaman di kawasan itu, jadi kita nasihatkan mereka berpindah.

“Setakat ini, hanya satu lorong sahaja yang terbabit tetapi kita akan terus memantau keadaan dari semasa ke semasa,” katanya ketika dihubungi Bernama.

Mohamad Farouk berkata, keputusan tersebut dibuat selepas pemeriksaan daripada Jabatan Mineral dan Geosains (JMG) mendapati kedudukan tanah tidak stabil dan boleh menjejaskan keselamatan penduduk di kawasan itu.

Pada Khamis lepas, insiden tanah runtuh di Taman Bukit Permai 2, Ampang meragut empat nyawa, seorang cedera ringan selain 15 rumah serta 10 kenderaan terjejas. – Bernama


2 tahun tertangguh, Sudan teruskan normalisasi hubungan Israel

KHARTOUM, 12 Rejab 1444H, Jumaat – Sudan dan negara haram Israel bersetuju untuk meneruskan kembali perjanjian menormalisasikan hubungan antara kedua-dua pihak yang tertangguh sebelum ini.

“Ia telah dipersetujui untuk bergerak ke hadapan ke arah normalisasi hubungan antara kedua-dua negara,” kata Kementerian Luar Sudan dalam satu kenyataan.

Perkara itu dimeterai ketika lawatan rasmi pertama Menteri Luar Israel ke Khartoum, semalam.

Pada Januari 2021, Sudan secara rasmi bersetuju untuk mewujudkan hubungan dengan Israel secara ‘quid pro quo’ supaya Amerika Syarikat (AS) mengeluarkannya daripada senarai ‘negara penaja keganasan’, namun usaha itu tertangguh.

Sudan berdepan kemelut politik sejak rampasan kuasa tentera pada Oktober 2021 yang menggagalkan peralihan demokrasi negara itu berikutan penyingkiran pemerintah lama, Omar al-Bashir.

Jika persetujuan dicapai, Sudan akan menjadi negara keempat – bersama UAE, Maghribi dan Bahrain – untuk menormalkan hubungan dengan Israel sebagai sebahagian daripada Perjanjian Abraham yang disokong AS.

Menteri Luar Israel, Eli Cohen – yang mengetuai lawatan penting ke negara itu pada 2021 sebagai Menteri Perisikan – bertemu dengan Presiden Majlis Kedaulatan Peralihan Sudan, Jeneral Abdel Fattah al-Burhan dan pegawai kanan Sudan lain di Khartoum, menurut pegawai asing Israel.

“Perjanjian damai antara Israel dan Sudan akan menggalakkan kestabilan serantau dan menyumbang kepada keselamatan negara Israel,” kata Cohen.

Sebagai sebahagian daripada lawatannya, Cohen membincangkan langkah untuk mewujudkan hubungan yang bermanfaat dengan Khartoum dan meneroka prospek kerjasama dalam pelbagai bidang termasuk tenaga, pertanian dan penekanan khusus pada bidang keselamatan serta ketenteraan, menurut satu kenyataan oleh majlis kedaulatan Sudan. – Agensi


ISMA Gombak tangguh serahan memo bantahan penjualan arak

Oleh Athirah Huda Zalhe

GOMBAK, 19 Rabiulawal 1442H, Khamis – Serahan memorandum bantahan ke premis-premis penjualan arak di sekitar Taman Sri Gombak, di sini hari ini ditangguhkan atas nasihat pihak polis dan Majlis Keselamatan Negara (MKN).

Justeru, Ikatan Muslimin Malaysia (ISMA) cawangan Gombak akur dengan nasihat berkenaan, dan menetapkan semula tarikh baharu selepas Perintah Kawalan Pergerakan Bersyarat (PKPB) di Selangor berakhir.

Penyerahan memorandum bantahan yang dijadualkan jam 10 pagi ini adalah lanjutan daripada kempen ‘Komuniti Kita Bebas Arak’ yang dilancarkan ISMA Gombak, pada Ogos lalu.

Yang Dipertua ISMA Gombak, Haji Abdul Samad Ashaari berkata, penangguhan ini dibuat berikutan mengambil kira situasi semasa peningkatan kes COVID-19 di Selangor.

“Jadi, kita berbincang dengan pihak MKN dan membuat keputusan terbaik untuk tangguh dahulu penyerahan memorandum kerana bimbang tidak dapat mengawal pematuhan SOP.

“Setakat ini kita merancang mengadakannya selepas PKPB berakhir, tetapi ISMA Gombak ada berbincang dengan pihak polis dan MKN untuk ia dibuat tanpa melibatkan ramai orang,” katanya kepada Ismaweb.net, hari ini.

Beliau berkata, perancangan awalnya, ISMA Gombak bersama persatuan setempat akan menyerahkan memorandum kepada enam atau tujuh premis serbaneka yang menjual arak di kawasan majoriti penduduk muslim.

“Dalam akta kawalan penjualan arak di bawah PBT Selangor, premis tidak dibenarkan menjual arak dalam kawasan majoriti Islam.

“Jadi, menerusi inisiatif ini kita secara berhemah membawa memo bantahan kepada premis terbabit dan meminta mereka menghentikan penjualan arak di kedai mereka,” katanya.

Beliau menegaskan bahawa penyerahan memorandum itu hanya membabitkan premis serbaneka yang berada di kawasan majoriti Islam, namun tidak menganggu premis sama di kawasan bukan Islam.

“Tindakan kita melalui dua fasa, iaitu menyerahkan memo bantahan secara berhemah dan pantau dalam tempoh seminggu.

“Jika dalam tempoh itu, tiada tindakan dibuat oleh pemilik premis dan masih menjual arak di dalam kedai mereka, maka kita akan membuat aduan kepada PBT,” katanya.


Kluster mahkamah makin berkuasa jika UMNO menang PRN Johor?

KUALA LUMPUR, 9 Rejab 1443H, Jumaat – Hanya satu cara untuk mengalahkan kluster mahkamah iaitu dengan memastikan Barisan Nasional (BN) tewas dalam Pilihan Raya Negeri (PRN) Johor.

Mendedahkan kebobrokan mereka, Pengerusi Perikatan Nasional (PN) Tan Sri Muhyiddin Yassin mendakwa, satu cara untuk kumpulan ini kembali berkuasa adalah dengan menumbangkan kerajaan-kerajaan negeri yang dibentuk melalui gabungan dengan PN supaya diadakan pilihan raya negeri.

“Apabila diadakan pilihan raya dan jika parti mereka menang, kepimpinan parti yang diterajui oleh kluster mahkamah akan dilihat semakin kuat dan berpengaruh,” katanya.

Berikutan itu, dakwanya, kumpulan ini telah merancang pembubaran Dewan Undangan Negeri (DUN) Johor untuk diadakan Pilihan Raya Negeri (PRN).

“Mereka memilih Johor kerana Johor dikatakan negeri kubu kuat UMNO. Jika parti mereka menang PRN Johor, mereka akan mendesak Perdana Menteri untuk membubarkan Parlimen supaya pilihan raya umum pula dapat diadakan.

“Datuk Seri Ismail Sabri Yaakob adalah Perdana Menteri tetapi yang menguasai UMNO adalah Presiden UMNO.

“Apabila Parlimen dibubarkan, yang berkuasa menentukan calon yang akan bertanding dan mengetuai parti dalam pilihan raya adalah Presiden, bukan Perdana Menteri,” dakwanya.

Mengulas lanjut ‘tradisi’ itu, Muhyiddin mendakwa, jika parti mereka menang dalam pilihan raya, lazimnya yang akan diangkat menjadi Perdana Menteri adalah Presiden parti.

“Jika ini berlaku, maka lengkaplah perancangan kluster mahkamah. Mereka akan kembali berkuasa dan selesailah masalah mereka, na’uzubillah.

“Jadi siapa sebenarnya pengkhianat? Saya atau mereka? Sebagai orang Johor, saya percaya pengundi di negeri Johor adalah bijaksana.

“Saya tidak fikir bangsa Johor yang beradab, berhemah dan tinggi nilai moral dan agamanya rela membiarkan PRN Johor digunakan sebagai alat untuk kluster mahkamah dan kleptokrat kembali berkuasa,” dakwanya.


Pejuang ibarat sudah jatuh ditimpa tangga

Oleh Ainul Illia Meor Suzurudin

BANGI, 1 Ramadan 1444H, Khamis – Prestasi Parti Pejuang Tanah Air (Pejuang) yang mengalami kekalahan teruk pada Pilihan Raya Umum ke-15 (PRU15) sehingga kehilangan wang deposit menampakkan ia sudah tidak relevan buat rakyat.

Justeru, Keputusan Majlis Tertinggi Perikatan Nasional (PN) menolak permohonan Pejuang untuk menyertai gabungan itu sudah dapat dijangka, berikutan tiada nilai tambah.

Berbeza dengan PN yang sememangnya dilihat berjaya mendapat sokongan maksimum orang Melayu, kata Penganalisis politik, Dr Mazlan Ali.

“Pejuang mendapat undian terendah pada PRU15. Jadi kehadirannya tidak dianggap sesuatu yang penting oleh parti politik, bukan sahaja oleh PN tetapi juga Pakatan Harapan (PH) yang pernah menolak Tun Dr Mahathir Mohamad untuk bekerjasama dalam menghadapi pilihan raya,” katanya ketika dihubungi Ismaweb.net, hari ini.

Malah, katanya, kini kedudukan Pejuang dilihat lebih goyah apabila Dr Mahathir yang merupakan bekas pengerusinya meninggalkan Pejuang dan menyertai Parti Bumiputera Perkasa Malaysia (Putra).

“Saya melihat seolah-olah Pejuang sudah jatuh ditimpa tangga. Pemimpin pengasasnya sendiri sudah meninggalkan Pejuang. Jadi timbul persoalan ke mana haluan Pejuang sekarang setelah ditolak oleh PN.

“Saya jangka jika Pejuang mahu menyertai PH juga sekali lagi akan ditolak,” katanya.

Justeru, timbul persoalan samada Pejuang akan menyertai pilihan raya negeri yang akan diadakan tidak lama lagi secara solo.

“Kita jangka Pejuang akan kalah teruk seperti mana dalam PRU15 lalu. Parti itu mungkin akan menghadapi situasi yang sangat getir.

“Mungkin tidak lagi dapat bersaing dalam politik Malaysia yang mengakibatkan ia menjadi seperti parti politik lepas yang tidak berpengaruh dan akhirnya dibubarkan

“Itulah nasib Pejuang sekarang, samada parti itu dibubarkan atau parti itu akan hilang begitu sahaja di dalam perkembangan politik Malaysia,” katanya.

Semalam, dilaporkan bahawa Mesyuarat Majlis Tertinggi PN membuat keputusan menolak permohonan Pejuang sebagai sebahagian parti komponennya.

Setiausaha Agung PN, Datuk Seri Hamzah Zainudin berkata, perkara itu diputuskan dalam mesyuarat Majlis Tertinggi PN dipengerusikan Tan Sri Muhyiddin Yassin yang berlangsung kelmarin.


29 maut restoran dua tingkat di China runtuh

BEIJING, 11 Muharram 1442H, Ahad – Sekurang-kurangnya 29 maut selepas sebuah restoran di utara China runtuh.

Menurut stesen penyiaran CGTN, bangunan dua tingkat yang digunakan untuk jamuan secara tiba-tiba runtuh di daerah Xiangfen, wilayah Shanxi.

Gambar kejadian menunjukkan anggota penyelamat bertungkus lumus memeriksa timbunan runtuhan bangunan.

CGTN melaporkan 700 orang terbabit dalam usaha menyelamat. Difahamkan 57 berjaya dikeluarkan termasuk mangsa yang terkorban dan empat cedera parah.

Setakat ini, punca kejadian masih belum dikenal pasti. – Agensi


Wabak penyakit di kalangan pelarian Gaza mula merebak

GAZA, 10 Rabiulakhir 1445H, Rabu – Doktor di Gaza melaporkan pesakit yang tiba di hospital menunjukkan tanda-tanda penyakit yang disebabkan oleh kesesakan dan sanitasi yang buruk.

Ia selepas lebih 1.4 juta orang meninggalkan rumah mereka untuk mendapatkan perlindungan sementara di bawah pengeboman paling dahsyat Israel.

Agensi bantuan berulang kali memberi amaran mengenai krisis kesihatan di kawasan kecil Palestin yang sesak di bawah sekatan Israel.

Rejim Zionis telah memutuskan bekalan elektrik, air bersih dan bahan api dengan hanya konvoi kecil makanan dan ubat-ubatan Pertubuhan Bangsa-Bangsa Bersatu (PBB) dibenar masuk.

“Kesesakan orang awam dan kebanyakan sekolah yang digunakan sebagai tempat perlindungan kini menjadi tempat penularan utama untuk penyakit merebak,” kata Nahed Abu Taaema, seorang doktor kesihatan awam di Hospital Nasser di Khan Younis.

Dengan semua hospital kehabisan bahan api untuk menghidupkan penjana mereka, doktor memberi amaran bahawa peralatan kritikal, seperti inkubator untuk bayi baru lahir, berisiko terhenti.

Kementerian Kesihatan yang dikendalikan Hamas berkata, kira-kira 40 pusat perubatan menggantung operasi pada masa pengeboman dan perpindahan memberi tekanan yang besar pada sistem.

Sementara itu, Pertubuhan Kesihatan Sedunia (WHO) memberi amaran bahawa satu pertiga daripada hospital Gaza tidak beroperasi.

“Kami melutut meminta operasi kemanusiaan yang berterusan, dipertingkatkan, dilindungi,” kata Pengarah Kecemasan Serantau WHO, Rick Brennan.

Pada Selasa, Hospital swasta Indonesia – yang terbesar di utara Gaza – berkata, ia telah menutup segala-galanya kecuali jabatan penting terakhir seperti Unit Rawatan Rapi.

Satu-satunya hospital lain yang masih merawati pesakit di utara Gaza, Hospital Beit Hanoun, menghentikan operasi susulan pengeboman hebat di bandar itu, kata Kementerian Kesihatan Palestin.- Agensi


Gunung berapi Semeru di Indonesia meletus

JAKARTA, 29 Rabiulakhir 1443H, Sabtu – Gunung berapi Semeru di Daerah Lumajang, Wilayah Jawa Timur meletus pada Sabtu, sekitar pukul 3.20 petang waktu Indonesia barat.

Gunung berketinggian 3,676 meter itu mengeluarkan hujan dan banjir abu di sekitar Kampung Sumberwuluh menyebabkan penduduk bertempiaran lari menyelamatkan diri.

Pusat Vulkanologi dan Mitigasi Bencana Geologi melaporkan guguran abu meliputi jarak 500 sehingga 800 meter dari pusat letusan.

Menurut jurucakap Badan Nasional Pengurusan Bencana, Abdul Muhari penduduk digesa supaya tidak melakukan aktiviti di sepanjang sungai daerah berkenaan.

Setakat ini tiada kemalangan jiwa, katanya dalam kenyataan. – Bernama


Rakyat sedang susah, tak salah kibar bendera putih

Oleh Ainul Illia Meor Suzurudin

BANGI, 21 Zulkaedah 1442H, Jumaat – Kerajaan perlu mengetepikan ego apabila ada di kalangan rakyat terpaksa mengibarkan bendera putih di rumah masing-masing ekoran kesusahan hidup yang menimpa di zaman pandemik COVID-19.

Ketua Penerangan Barisan Nasional (BN), Isham Jalil berkata, hakikatnya, tiada siapa yang mahu mengibarkan bendera putih untuk memohon bantuan jika mereka tidak benar-benar tertekan dan tiada arah.

“Keadaan rakyat yang sengsara ini benar. Daripada anak-anak kebuluran di rumah atau bunuh diri kerana tekanan, lebih baik kibarkan bendera putih untuk minta bantuan supaya sesiapa yang boleh bantu dapat hulurkan bantuan segera.

“Pada saya tidak salah untuk mengibarkan bendera putih. Malah, jika ianya boleh mencegah mudarat yang lebih teruk, ianya harus dibuat.

“Ketika saya mengetuai Sukarelawan Malaysia dahulu, saya telah jumpa ramai orang susah. Di Malaysia ini memang masih ramai orang susah, dan di kala wabak COVID-19 dan PKP ini, jumlah mereka semakin bertambah,” katanya kepada Ismaweb.net, hari ini.

Menggesa kerajaan berdepan dengan realiti, Isham meminta para pemimpin supaya mengetepikan ego mereka serta tidak menjadikan isu ini sebagai suatu polemik.

Ini kerana, katanya, kerajaan sepatutnya menjadi entiti pertama memberi bantuan kepada sesiapa yang mengibarkan bendera putih.

“… bukan suruh rakyat turunkan bendera putih kerana kerajaan malu lantas menuduh ianya propaganda. Kepada kerajaan, ketepikan ego, dan bantulah rakyat,” katanya.

Kempen bendera putih adalah usaha warganet bagi memudahkan rakyat yang memerlukan dan tiada bekalan makanan mendapatkan bantuan dengan mengibarkannya di halaman rumah.

Bagaimanapun, inisiatif ini tidak diterima baik segelintir pihak termasuk pemimpin kerajaan negeri dengan mendakwa ia bermotif politik.

Bahkan, kempen itu disifatkan tidak wajar kerana dianggap seolah-olah menyerah kalah.


Rentas negeri: Patuhi had laju ditetapkan

Oleh Siti Hafidah Abd Ghaffar

BANGI, 8 Rabiulawal 1443H, Jumaat – Meskipun rakyat rata-rata bimbang kemungkinan lonjakan bilangan kes positif COVID-19 susulan aktiviti rentas negeri, namun ada juga yang resah memikirkan kebarangkalian peningkatan kemalangan jalan raya.

Ini kerana aliran trafik di semua lebuh raya utama negara mencatatkan 3.8 juta kenderaan kelmarin.

Mengikut data yang direkodkan pada Rabu, tiga lebuh raya utama iaitu Lebuh Raya Utara Selatan merekodkan 1,075,408 kenderaan, Lebuh Raya KL-Karak (97,758) serta Lebuh Raya Pantai Timur Fasa 1 (LPT 1) (34,041).

Menurut Timbalan Pengarah Jabatan Siasatan dan Penguatkuasaan Trafik (JSPT) Bukit Aman, Datuk Mohd Nadzri Hussain, tinjauan trafik di tujuh plaza tol utama pada hari berkenaan juga mendapati berlaku peningkatan ketara jumlah kenderaan berbanding 6 Oktober lepas.

Justeru, bagi mengelak sebarang kejadian tidak diingini berlaku di jalan raya, Pengarah Eksekutif Safe Kids Malaysia Universiti Putra Malaysia (UPM), Prof Dr Kulanthayan KC Mani menasihati orang ramai agar sentiasa mematuhi had kelajuan yang telah ditetapkan.

Beliau bimbang dalam situasi kecemasan, pemandu tidak dapat memberhentikan keadaan dengan selamat sekiranya memandu melebihi had yang ditetapkan.

“Mana-mana kemalangan yang berlaku pada kelajuan yang tinggi kemungkinan besar akan menjadi kemalangan maut.

“Justeru, saya minta semua pemandu di luar mematuhi had kelajuan dan kalau boleh kurangkan kelajuan juga,” katanya ketika dihubungi Ismaweb.

Dalam perkembangan sama, beliau turut menekankan kepentingan penggunaan produk keselamatan antaranya tali pinggang keledar dan kerusi keselamatan kanak-kanak (CRS).

“Salah satu cara untuk mengurangkan kecederaan, gunakan produk keselamatan,” katanya.

Dalam pada itu, Prof Kulanthayan mengingatkan aktiviti rentas negeri yang melibatkan pergerakan orang ramai memberi risiko lebih tinggi untuk terdedah kepada COVID-19 berbanding keadaan sedia ada.

Oleh itu, beliau meminta setiap individu mematuhi prosedur operasi standard (SOP) yang ditetapkan pada masa sama sedar bahawa tidak semestinya seseorang itu telah mengambil vaksin tidak akan mendapat semula jangkitan.

“Cuma dari segi tahap mungkin tidak setinggi dahulu,” katanya.


Palestin gesa PBB mesyuarat tergempar selepas menteri Israel ceroboh al-Aqsa

RAMALLAH, 11 Jamadilakhir 1444H, Rabu – Palestin dan Jordan menuntut Majlis Keselamatan Pertubuhan Bangsa-Bangsa Bersatu (PBB) mengadakan mesyuarat tergempar bagi membuat tindakan berhubung pencerobohan Menteri Keselamatan Israel, Itamar Ben-Gvir ke kawasan Masjid al-Aqsa di Baitulmaqdis, baru-baru ini.

Menerusi surat yang dikongsikan dengan The National, Duta Palestin ke PBB, Riyad Mansour mengutuk tindakan merbahaya Israel dan menggesa supaya pencerobohan serta serangan di tapak suci tersebut dihentikan.

Riyad menyifatkan perbuatan menteri negara haram itu sebagai provokasi baharu yang tidak pernah berlaku sebelum ini.

Dalam surat yang dihantar kepada Setiausaha Agung PBB, Antonio Guterres dan anggota Majlis Keselamatan, Riyad menegaskan, badan itu tidak boleh kekal sebagai pemerhati dalam menghadapi situasi berbahaya, sebaliknya bersuara dan bertindak.

“Hanya tindakan segera dan serius boleh mengelakkan keadaan menjadilebih parah sehingga membawa pergaduhan dan peperangan agama,” katanya.

Beliau berharap permasalahan berkenaan diusulkan dalam persidangan Majlis Keselamatan yang berlangsung di New York, esok bagi membincangkan hal ehwal Timur Tengah.

Selasa lalu, Ben Gvir memasuki tapak tersebut dan tindakannya mengundang kecaman penduduk Palestin.

Ketika lawatan berkenaan Ben Gvir menegaskan pihaknya tidak akan menyerah dan tunduk dengan ugutan pihak luar.

Masjid al- Aqsa adalah tempat ketiga paling suci dan telah menjadi lokasi panas dalam konflik Palestin-Israel.

Di bawah status quo yang telah lama wujud, orang bukan Islam boleh melawat tapak tersebut pada waktu tertentu tetapi tidak dibenarkan memasuki kawasan solat berkenaan. – Agensi


Malaysia peroleh 18.4 juta dos vaksin COVID-19 Sinovac, Sputnik V

KUALA LUMPUR, 13 Jamadilakhir 1442H, Selasa – Kementerian Kesihatan (KKM) hari ini menandatangani dokumen Terms Sheet dengan dua syarikat pembekal vaksin – syarikat Pharmaniaga Lifescience Sdn Bhd (PLS) dan Duopharma (M) Sdn Bhd bagi perolehan 18.4 juta dos vaksin COVID-19, yang meliputi 28.75 peratus dari populasi rakyat Malaysia.

Kementerian itu dalam satu kenyataan memaklumkan, syarikat PLS akan membekalkan 12 juta dos COVID-19 Coronavac, SARS-COV-2 Vaccine (Vero Cell) Inactivated yang dihasilkan oleh Sinovac Life Science Co. Ltd dan pembekalan vaksin ini dijangka dilaksanakan secara berperingkat mulai April depan.

“Syarikat Duopharma pula akan membekalkan 6.4 juta dos vaksin Sputnik V yang dihasilkan oleh Gamaleya Research Institute of Epidemiology and Microbiology di Russia. Vaksin ini dijangka akan mula dibekalkan secara berperingkat mulai penghujung Mac 2021,” menurut kenyataan itu.

Menurut KKM, bagi vaksin COVID-19 Coronavac, SARS-COV-2 Vaccine (Vero Cell) Inactivated, setiap penerima akan diberi dua dos suntikan vaksin dengan dos kedua adalah selepas 14 hari daripada dos pertama.

Dengan jumlah 12 juta dos tersebut, KKM menjangkakan liputan program imunisasi kepada enam juta orang atau 18.75 peratus daripada jumlah populasi di Malaysia berusia 18 tahun ke atas.

“Bagi vaksin Sputnik V pula, setiap penerima akan menerima sebanyak dua dos suntikan dengan suntikan dos kedua adalah selepas 21 hari dari dos pertama. Dengan jumlah 6.4 juta dos ini, KKM menjangkakan liputan program imunisasi kepada 3.2 juta orang atau 10 peratus daripada jumlah populasi di Malaysia berusia 18 tahun ke atas,” menurut kenyataan itu.

Menteri Kesihatan, Datuk Seri Dr Adham Baba menandatangani dokumen itu bagi pihak KKM, manakala Pengarah Urusan PLS Datuk Zulkarnain Md Eusope dan Pengarah Urusan Kumpulan Duopharma Biotech Berhad Leonard Ariff Abdul Shatar, masing-masing mewakili syarikat pembekal terbabit.

Menurut kenyataan itu, pembekalan vaksin dari kedua-dua syarikat berkenaan akan dimulakan setelah mendapat kelulusan dari Bahagian Regulatori Farmasi Negara (NPRA) dan Pihak Berkuasa Kawalan Dadah.

Sebelum ini, KKM menandatangani perjanjian pembekalan vaksin dengan syarikat Pfizer dan AstraZeneca, masing-masing sebanyak 24.28 juta dos dan 6.4 juta dos.

Perolehan vaksin-vaksin berkenaan akan diselaraskan dalam Program Imunisasi COVID-19 Kebangsaan yang ketika ini dalam proses akhir mendapat kelulusan kerajaan.

Kenyataan itu menyebut keutamaan kerajaan adalah menjamin keselamatan dan kesejahteraan rakyat bagi memastikan Malaysia bebas daripada COVID-19 selain pemulihan ekonomi negara. – Bernama